KPM terus nasihat sekolah tidak jalankan aktiviti luar bilik darjah

Kementerian Pelajaran (KPM) sekali lagi menasihatkan semua sekolah agar tidak menganjurkan sebarang aktiviti luar bilik darjah antaranya merentas desa dan sukan  memandangkan keadaan cuaca masih panas ketika ini, demi keselamatan dan kesihatan para pelajar.
Menteri Pendidikan Fadhlina Sidek berkata KPM telah mengadakan sesi libat urus bersama seluruh Jabatan Pendidikan negeri bagi memberikan panduan untuk memastikan sekolah tidak menjalankan aktiviti luar ketika ini.
Beliau berkata KPM menasihatkan pihak sekolah agar tidak menganjurkan aktiviti luar bilik darjah ketika ini memandangkan keadaan cuaca panas, namun penangguhan itu bersifat sementara dan berdasarkan keadaan cuaca semasa.
Beliau berkata setakat ini tiada sekolah yang ditutup susulan cuaca panas, namun pihaknya mengambil pelbagai pendekatan dan terus dalam keadaan berjaga-jaga serta bersiap siaga terhadap sebarang kemungkinan.
"Cuma untuk sementara ini, saya minta semua sekolah tangguh sebentar (aktiviti luar bilik darjah) sehingga cuaca benar-benar kembali seperti sediakala dan membolehkan pelajar kita melakukan aktiviti di luar kelas dengan lebih selamat kerana kita perlu ambil langkah berjaga-jaga," katanya Ahli Parlimen Nibong Tebal itu.
Beliau berkata demikian ketika ditemui di majlis Rumah Terbuka Aidilfitri Parlimen Nibong Tebal di Dewan Dato’ Haji Ahmad Salleh, Kampung Permatang Keling di sini, yang turut dihadiri Ketua Pengarah Pendidikan Pkharuddin Ghazali dan Pengarah Pendidikan Pulau Pinang Abdul Rashid Abdul Samad.


Parti politik harap SOP kempen PRN secara fizikal, bersemuka dilonggarkan

Beberapa parti politik berharap mereka diberi ruang dan peluang untuk menjalankan kempen secara fizikal dan bersemuka dengan prosedur operasi standard (SOP) yang lebih longgar dalam Pilihan Raya Negeri (PRN) Johor akan datang.Ketua Pemuda Perikatan Nasional Johor Ahmad Nawfal Mahfodz bagaimanapun berkata PN tetap akur dengan ketetapan SOP Covid-19 yang akan ditetapkan kelak.“Apa-apa pun, kita perlu melihat perkembangan kes Covid-19 semasa. Memang membimbangkan tetapi pergerakan sosial masih berlangsung. SOP perlu diselaras dengan baik agar kes tidak melonjak lebih bahaya. “Untuk PRN Johor, yang penting ada ruang yang baik, memadai untuk calon dapat bertemu dengan pengundi mereka dengan pematuhan SOP. Kalau terlalu ketat, itu tidak ‘raya’,” kata Nawfal yang juga ketua Pemuda PAS Johor ketika dihubungi Bernama.Ketua Pemuda MCA Johor Ling Tian Soon berkata langkah melonggarkan SOP bagi pelaksanaan PRN Johor akan memberi manfaat kepada parti politik bertanding mendekati pengundi untuk mencapai objektif mereka. “Sekiranya SOP dilonggarkan, orang ramai khususnya parti politik tetap perlu sentiasa berwaspada kerana (masih ada) kes Covid-19 direkodkan sehingga kini,” katanya.Sementara itu, Timbalan Pengerusi PKR Johor Jimmy Puah Wee Tse berkata selain membenarkan parti politik berkempen melalui ceramah dengan pematuhan SOP yang lebih longgar, program seperti tinjauan mesra juga penting dalam usaha mereka menyantuni pengundi di sesuatu kawasan.“Kalau kita tengok, pengundi di PRN Melaka seolah-olah tiada peluang untuk berinteraksi dengan calon-calon. Ini tidak elok kerana dalam sistem demokrasi, adalah mustahak pengundi mendapatkan pandangan dan pendirian calon-calon dalam sesuatu isu yang berkait rapat dengan mereka, sama ada isu tempatan mahupun nasional,” katanya.Timbalan Pengerusi Amanah Johor Dzulkefly Ahmad pula berkata SOP PRN yang sedikit longgar akan memberi peluang sama rata khususnya kepada parti pembangkang untuk berkempen.“Saya bersetuju cadangan itu, paling tidak kebenaran untuk berkempen perlu diberi khususnya di kawasan yang kurang berisiko sama seperti yang dilaksanakan semasa PRN Sarawak baru-baru ini,” katanya.Semalam, Pengerusi Suruhanjaya Pilihan Raya (SPR) Abdul Ghani Salleh dilaporkan berkata beliau berharap SOP Covid-19 bagi PRN Johor dilonggarkan supaya lebih banyak kempen di lapangan dapat dilakukan.Menurut Abdul Ghani, SPR kini sedang mengadakan perbincangan dengan kementerian kesihatan dan Majlis Keselamatan Negara berhubung perkara itu.Johor mencatatkan 868 kes baru semalam, menjadikan jumlah keseluruhan jangkitan Covid-19 di negeri ini berjumlah 260,447 dan merekodkan 3,918 kematian.Terdahulu, Ketua Pengarah Kesihatan Dr Noor Hisham Abdullah dilaporkan berkata kadar kebolehjangkitan (Rt) COVID-19 kekal pada 1.15 semalam dengan Perlis merekodkan nilai Rt tertinggi iaitu 1.29, diikuti Putrajaya (1.21) dan Johor (1.17).


India catat 6,990 kes baru, terendah dalam tempoh 551 hari

Angka Covid-19 di India meningkat kepada 34,587,822 pada Selasa, apabila 6,990 kes baru didaftarkan dalam tempoh 24 jam lalu di seluruh negara, menurut data terkini kementerian kesihatan persekutuan.Jumlah kes baru yang dicatatkan dalam tempoh 24 jam di India adalah yang terendah dalam 551 hari, menurut Xinhua.Selain itu, sebanyak 190 kematian direkodkan sejak pagi Isnin, menambah jumlah kematian kepada 468,980.Masih terdapat 100,543 kes aktif di negara ini dengan penurunan sebanyak 3,316 kes dalam tempoh 24 jam yang lalu.“Angka kes aktif India adalah yang terendah dalam 546 hari,” kata kementerian itu.Sebanyak 34,018,299 orang pulih dan dibenarkan keluar dari hospital setakat ini, dengan 10,116 kes sembuh baru.


Tiada lagi kelulusan perolehan tanpa tender, kata Anwar

Perdana Menteri Anwar Ibrahim menegaskan proses tata kelola kerajaan pimpinannya tidak boleh lagi berlaku kelulusan perolehan tanpa tender.
Pada majlis perjumpaan perdana menteri bersama warga Jabatan Perdana Menteri (JPM) di sini hari ini, Anwar berkata kerajaan pimpinannya tidak lagi boleh mengizinkan kebocoran, ketirisan dadn rasuah terus berleluasa.
"Soal peraturan, perolehan, soal kelulusan tanpa tender ini semua tidak boleh lagi.
"Maka untuk peringkat awal ini, saya ingin menyeru, mengajak saudara (penjawat awam) untuk sama-sama dalam pasukan, mari kita bertekad untuk menyelamatkan negara kita," katanya.
Katanya, sewaktu menerajui Kementerian Kewangan, beliau telah memberi arahan untuk tidak membenarkan ahli keluarga atau rakan terdekat mendapat kepentingan dalam projek berkaitan kerajaan.


1 Utama, Tropicana Golf Club diarah tutup mulai esok kerana Covid-19

Pusat membeli-belah 1 Utama dan Tropicana Golf Club & Country Resort diarahkan tutup mulai esok, berikutan terdapat kes positif Covid-19 dikesan membabitkan petugas dan pengunjung di premis berkenaan.Pengerusi Jawatankuasa Pengurusan Bencana Daerah Petaling Johary Anuar berkata orang ramai yang mengunjungi bahagian kosmetik dan wangian di aras G, Parkson Elite pada 30 September-7 Oktober dan Mac City di aras dua pada 25 September-30 September di pusat membeli-belah 1 Utama tampil membuat ujian saringan Covid-19.Sementara itu, Johary berkata arahan penutupan berkenaan bagi membolehkan ujian saringan kontak rapat dan proses nyahkuman di premis-premis terbabit dilaksanakan.“Pejabat Kesihatan Daerah Petaling akan melakukan saringan kesihatan (Covid-19) di 1 Utama pada 14 dan 15 Oktober bermula pukul 9 pagi hingga 2 petang. Keutamaan saringan adalah kepada kontak rapat kes sahaja iaitu pengunjung premis yang dinyatakan,” katanya dalam satu kenyataan hari ini.Sementara itu, Johary berkata arahan penutupan berkenaan bagi membolehkan ujian saringan kontak rapat dan proses nyahkuman di premis-premis terbabit dilaksanakan.Setakat ini, empat kes positif dikesan membabitkan tiga pekerja dan pengunjung di pusat membeli-belah One Utama manakala di Tropicana Golf Club & Country Resort, pula lima pekerja dikesan positif Covid-19.


Bank Dunia beri pinjaman AS$125 juta sokong sektor pertanian Jordan

Jordan pada Selasa menandatangani perjanjian pinjaman dengan Bank Dunia bernilai AS$125 juta bagi menyokong pembangunan sektor pertanian negara.
Perjanjian pinjaman itu ditandatangani di Amerika Syarikat bertujuan untuk menyokong sektor pertanian Jordan dengan mengukuhkan daya tahan iklim, meningkatkan daya saing dan keterangkuman serta memastikan keselamatan makanan jangka masa sederhana hingga panjang, menurut Bank Dunia dalam satu kenyataan pada Selasa.
Dalam tempoh lima tahun akan datang, kira-kira 30,000 isi rumah akan menerima manfaat pembiayaan sebagai sebahagian daripada pinjaman untuk mengamalkan pertanian bijak iklim dan cekap air.
Pinjaman itu juga dijangka menyediakan latihan berasaskan keperluan dan akan membantu mewujudkan kira-kira 12,000 pekerjaan, terutamanya untuk golongan wanita dan belia.
Program itu juga akan menyediakan peluang ekonomi untuk pelarian Syria, menurut Bank Dunia.


Mengapa miskin bandar ubah suai rumah secara haram?

Pakcik Zamani, bukan nama sebenar merupakan salah seorang penghuni rumah kos rendah di Selangor sejak penghujung tahun 1999.Dia dan isterinya membesarkan empat orang anaknya di rumah itu.Kini, selepas lebih 20 tahun berlalu, dua orang anaknya masih tinggal sebumbung dengannya menjadikan jumlah keseluruhan penghuni rumah itu seramai tujuh orang.Ini termasuk seorang menantu dan dua orang cucu yang masih kecil.Ketika ditemui di rumahnya di Petaling Jaya, dia memberitahu sejak tinggal di situ, dia dan keluarga terperangkap dengan ruang rumah yang sempit sehingga memaksa rumah diubah suai supaya menjadi lebih selesa.Rumah Zamani menjadi salah satu tumpuan orang ramai selepas tular beberapa video dan foto yang membongkar kegiatan ubah suai projek perumahan rakyat secara haram.Antara rumah flat kos rendah yang turut diubah suai di Petaling Jaya, Selangor.Sepanjang minggu lalu, isu tersebut mendapat liputan meluas media tempatan dan perdebatan hangat di media sosial yang mempertikai tindakan tersebut dengan rata-rata mereka menuduh penghuni sebagai “tidak bermoral” dan pentingkan diri.Mengulas mengenai itu, Zamani akur perbuatannya mengundang reaksi tidak senang dalam kalangan masyarakat tetapi keterdesakan dan kesempitan ruang itu menyebabkan dia tekad membuat pengubahsuaian rumah secara haram.Dengan serba salah dan malu, dia berkongsi kisah anak bongsunya yang terpaksa dihantar ke sekolah tahfiz di Terengganu pada enam tahun lalu.Ketika itu, anaknya berusia 15 tahun.Disebabkan tiga orang anak perempuannya semakin dewasa, mereka memerlukan bilik dan privasi masing-masing.Sedangkan anak bongsunya pula terpaksa tidur di ruang tamu.Menjadi masalah, apabila hari tidak bersekolah, anaknya menjadi liar dan gemar keluar rumah sehingga lewat pagi.“Dia sampai tak mahu duduk rumah. Saya dan isteri terpaksa hantar anak masuk sekolah tahfiz. Tempatkan dia di asrama. Kalau tak, tak merasalah dia tidur atas katil,” katanya kepada MalaysiaNow.Sementara itu, tinjauan dalam talian menunjukkan reaksi marah masyarakat yang mempertikai senibina dan rekaan renovasi di kawasan flat kos rendah sehingga merupai rumah teres berkembar.Sehubungan itu, mereka bertanya;“Kenapa tidak beli rumah teres kalau berduit untuk ubahsuai rumah sebegitu rupa?”Zamani berkata, dia sama sekali tidak akan mampu untuk memiliki dan tinggal rumah teres meskipun dengan menyewa bulanan.“Duit simpanan yang ada setakat RM30,000 sahaja, mana nak dapat rumah teres?“Tambah-tambah bodoh macam ini sahaja yang kita mampu,” katanya.Rumah teres sederhana juga dilihat turut diubah suai dan dijadikan rumah dua atau tiga tingkat.MalaysiaNow turut dimaklumkan mengenai kegiatan ubahsuai rumah teres kos sederhana sehingga ada yang bertukar menjadi sebuah rumah banglo tiga tingkat.Menurut Zamani, tidak menghairankan mengapa penghuni di kawasan rumahnya berani melakukan renovasi haram, kerana orang kaya juga melakukan perkara yang sama.“Tiada tindakan apa-apa pun. Elok sahaja rumah dia, kalau runtuh, kena rumah teres sebelah.“Kenapa hanya kami di rumah-rumah flat buat (ubahsuai) orang marah?”Mentaliti B40?Selain ubahsuai rumah secara haram, berebut kawasan parkir, tidak menjaga kemudahan di kawasan perumahan dan buang sampah merata-rata juga sering dikaitkan dengan kelompok miskin bandar atau golongan berpendapatan rendah.Rata-rata mendakwa golongan itu berfikir tidak rasional dan mempunyai mentaliti pemikiran yang rendah.Sampah yang tidak diuruskan di koridor sebuah perumahan kos rendah di Petaling Jaya.Tinjauan MalaysiaNow di beberapa kawasan flat kos rendah mendapati tahap kebersihan di kawasan tempat tinggal itu amat kotor selain kemudahan awam seperti taman permainan dan pondok komuniti dalam keadaan amat daif.Ketika ditanya, adakah penghuni perumahan kos rendah bersetuju dengan dakwaan sedemikian, seorang penduduk mahu dikenali sebagai Khai menyifatkan kehidupan mereka tidak dijaga dengan baik.Jelasnya, kerajaan menyediakan rumah-rumah itu seperti “membuang” manusia ke dalam sangkar burung dan tidak mempedulikan nasib mereka selepas itu.Khai, 23 tahun yang juga graduan jurusan antropologi dan sosiologi dari Universiti Kebangsaan Malaysia (UKM) menetap di rumah ibu bapanya di Projek Perumahan Rakyat (PPR) Lembah Subang sejak berumur sembilan bulan.Pemerhatiannya sebagai “budak PPR” mendapati kesusahan dan krisis yang dihadapi oleh penghuni tidak pernah dibela.“Lif rosak, taman permainan sempit dan tidak mengikut spesifikasi keluasan yang ditetapkan. Siapa yang berani nak bertanggungjawab? Air selalu tak ada, orang tua angkut baldi sampai tingkat 11.“Lepas diberi kunci rumah, mereka ini dibiarkan hidup dengan sendiri. Tak pelik kalau mereka banyak langgar peraturan, sebab mereka fikir tiada siapa akan marah dan peduli.“Kemudian nak banding-bandingkan kami di PPR Malaysia dengan Singapura. Rumah di sana, ada balkoni, sistem keselamatan pengawal 24 jam setiap hari dan penyelenggaraan yang baik.“Di sini, baru cakap ada barang hilang, terus tuduh budak-budak PPR hisap gam dan jadi pencuri,” katanya.


Anwar tidak tolak rundingan dengan Bersatu

Pengerusi Pakatan Harapan (PH) Anwar Ibrahim memberikan isyarat sedia untuk bekerjasama dengan Bersatu diketuai Muhyiddin Yassin sekali lagi, walaupun mendapat bantahan pempinan gabungan itu yang mengatakan pendekatan “khemah besar” bagi menghadapi pilihan raya umum (PRU) akan datang tidak boleh memasukkan parti-parti dari Barisan Nasional (BN) dan Perikatan Nasional (PN).Dalam sebuah laporan khas Malaysiakini hari ini, presiden PKR itu berkata sebagai pemimpin politik, beliau tidak seharusnya berhenti dalam mengadakan rundingan dengan pihak lain.“Kalau nak jadi pimpinan politik dan kata jangan bincang dengan sesiapa, tak betul.“Saya kalau perdana menteri minta jumpa esok, saya ubah suai, saya jumpa. Walaupun dari segi politik itu permusuhan politik.“Bukan bermakna nak berdamai, (ia) bermakna untuk menjalankan beberapa kerja dari segi soal negara, soal rakyat,” katanya seperti dilaporkan Malaysiakini hari ini.Semalam, Presiden Amanah Mohamad Sabu berkata pendekatan “khemah besar” PH tidak seharusnya memasukkan gabungan parti politik yang membentuk kerajaan sama ada Umno, Bersatu atau PAS.“Tidak mungkin PH akan bekerjasama dengan pengkhianat yang jelas mengkhianati amanah dan mandat rakyat,” katanya.Mohamad turut mengatakan pengkhianat PH adalah mereka yang melompat untuk bersama Bersatu dan PN atas sebab tawaran yang dibuat ketika itu sambil menambah tidak wajar kumpulan yang melompat parti disamakan dengan mereka yang tidak melompat parti.“Seperti mana tidak wajar kita anggap PKR sebagai parti pengkhianat atas sebab timbalan presidennya dan belasan ahli Parlimennya melompat, begitu juga adalah tidak wajar kita namakan Pejuang, Warisan dan Muda sebagai pengkhianat atas sebab pengkhianatan Muhyiddin dan Bersatu,” katanya merujuk Muhyiddin.Dalam pada itu, Pengerusi DAP Lim Guan Eng ketika kongres partinya bulan lalu turut menegaskan tiada kerjasama dengan mereka yang mengkhianati perjuangan gabungan itu.“Kalau kali pertama kita kena (tikam) belakang sekali, itu salah dia. Kalau kali kedua anda ditipu sekali lagi, itu salah anda sendiri,” katanya.Dalam wawancara itu juga, Anwar turut bercakap mengenai “kesediaan untuk berbincang”.“Kalau untuk kebajikan, saya fikir untuk jadi pemimpin yang diketengahkan di arus perdana, harus ada kesediaan untuk tidak dilihat sebagai pemimpin kelompok atau parti yang sempit.“Tetapi (pemimpin) yang keras prinsipnya tegas, tapi ada kesediaan untuk berbincang ini dalam sunnah Rasulullah. Ini yang berlaku dan kita tak lari dari itu,” katanya.


MB Kedah tegaskan tiada kepentingan dalam projek Musang King

Menteri Besar Kedah Muhammad Sanusi Md Nor hari ini menegaskan yang beliau tidak mempunyai kepentingan terhadap projek tanaman durian Musang King di Gunung Inas di sini yang didakwa antara penyebab kejadian banjir serta fenomena kepala air di daerah ini.
Sanusi berkata arahan supaya memberhentikan penanaman durian itu dikeluarkan pada Julai 2020 iaitu selepas dua bulan beliau menjadi menteri besar yang turut melibatkan arahan kerja penanaman tanaman tutup bumi.
Beliau berkata tambahan pula projek itu asalnya daripada kerajaan terdahulu dan tumpuan kerajaan negeri di bawah kepimpinannya sebagai menteri besar adalah untuk mencari langkah penyelesaian yang menyeluruh tanpa menuding jari kepada mana-mana pihak.
"Buat apa saya nak lindung Musang King? Saya tidak ada kepentingan apa. Musang King itu ditanam zaman sebelum saya, saya masuk (dalam kerajaan negeri) pokok itu dah ada.
“Saya nak kata fakta dan angka saja. Untuk berlaku adil kepada setiap orang...kita hanya selamat pegang fakta dan angka," katanya pada sidang media selepas mempengerusikan Mesyuarat Exco di Pejabat Daerah dan Tanah Baling di Baling hari ini.
Beliau mengulas dakwaan yang kononnya kerajaan negeri gagal bertindak dalam isu ladang durian di Gunung Inas sehingga menjadi antara punca berlakunya bencana banjir yang menjejaskan 12 kampung serta meragut tiga nyawa, kelmarin.
Selain itu, dalam laporan media semalam Ahli Parlimen Baling Abdul Azeez Abdul Rahim dipetik sebagai berkata mengharapkan projek tanaman durian itu dihentikan selepas ia didakwa sebagai antara punca kejadian banjir dan fenomena kepala air yang berlaku di daerah Baling.
Dalam pada itu, Sanusi mengharapkan orang ramai tidak terus membuat sebarang spekulasi berhubung punca bencana itu berlaku di Baling dan biarlah agensi mahupun jabatan berkaitan membuat penilaian terlebih dahulu mengikut kepakaran masing-masing.
"Buat penilaian berdasarkan kepakaran masing-masing Jabatan Geosains ada kepakaran dia, Jabatan Hutan ada kepakaran dia, JPS (Jabatan Pengairan dan Saliran) yang buat tadahan hujan ukur hujan semua dia ada kepakaran dia.
Mereka tak keluar laporan lagi pun, saya kena baca itu semua baru saya boleh bagi kenyataan. Tak sama pandangan netizen, kalau saya nak popular saya ikut la mereka (netizen), mereka akan sokong saya.
"...tetapi saya nak kepimpinan saya mesti berdasarkan fakta berdasarkan laporan rasmi jabatan dan agensi bila laporan tak dak lagi saya tak boleh cakap lagi, tunggu sat lah," katanya.


Jumlah mangsa banjir di Terengganu, Pahang meningkat

Jumlah mangsa banjir ditempatkan di pusat pemindahan sementara (PPS) di Terengganu dan Pahang terus meningkat, Johor dan Perak kekal manakala di Kelantan semakin berkurangan setakat 8 pagi ini.
Di Terengganu, Sekretariat Jawatankuasa Pengurusan Bencana Negeri (JPBN) memaklumkan jumlah mangsa banjir terus meningkat daripada 36,009 orang pada 12 tengah malam tadi kepada 36,231 orang pagi ini.
Sebanyak 9,739 keluarga masih berlindung di 256 PPS di lapan daerah membabitkan Kemaman, Besut, Dungun, Hulu Terengganu, Setiu, Kuala Nerus, Kuala Terengganu dan Marang.
Di Pahang, Sekretariat JPBN memaklumkan jumlah mangsa banjir pagi ini meningkat sedikit kepada 35 orang yang ditempatkan di PPS Sekolah Kebangsaan (SK) Sungai Ular, Kuantan berbanding 30 orang semalam.
Di Kelantan, Sekretariat JPBN menyatakan kesemua mangsa ditempatkan di 119 PPS di sembilan jajahan melibatkan Pasir Mas, Tanah Merah, Kuala Krai, Pasir Puteh, Jeli, Kota Bharu, Bachok, Tumpat dan Machang terus merekodkan penurunan kepada 30,115 orang pagi ini, berbanding 30,551 orang malam tadi.
Di Johor, Sekretariat JPBN dalam kenyataan memaklumkan jumlah mangsa banjir kekal 48 orang pagi ini yang masih berlindung di dua PSS di Segamat melibatkan 34 orang di Balai Raya Kampung (Kg) Batu Badak dan 14 orang di Dewan Komuniti Kg Tasek.
Jabatan Pengairan dan Saliran (JPS) memaklumkan empat sungai di negeri itu berada pada paras waspada iaitu Sungai Muar, Buloh Kasap di Segamat dengan ketinggian 8.49 meter (m); Sungai Sembrong di Empangan Sembrong (10.02m); Sungai Ayer Hitam di Kg Paya Embun (4.77m) dan Sungai Endau, Kg Labong di Mersing (1.12m).
Di Perak, jumlah mangsa banjir pagi ini kekal 26 orang daripada 12 keluarga di Bagan Datuk sejak 8 malam tadi, dengan kesemua mangsa ditempatkan di PPS SK Sungai Tiang Darat.
Ketua Polis Perak Mohd Yusri Hassan Basri akan mengadakan lawatan dan menyampaikan kotak makanan di PPS berkenaan pagi ini.


Melindungi kemanusiaan daripada AI dan AGI

Rabu lalu Setiausaha Agung Pertubuhan Bangsa-bangsa Bersatu Antonio Guterres mencadangkan supaya ditubuhkan satu badan antarabangsa seperti Agensi Tenaga Atom Antarabangsa (IAEA) untuk memantau perkembangan kecerdasan buatan (AI).
Beliau memberi amaran bahawa AI akan digunakan untuk penyebaran kebencian dan maklumat palsu yang boleh menjejaskan demokrasi dan hak asasi manusia.
PBB sendiri mempunyai pusat bagi AI dan Robotik untuk memantau perkembangan AI dan antara misinya adalah hendak memastikan bahawa mereka tidak mengatasi kecerdasan manusia.
Seruan bagi mencadangkan badan seumpama IAEA menunjukkan keseriusan ancaman daripada AI.
Maknanya kedudukan ancaman AI adalah seperti tenaga nuklear.
Ia adalah alat yang boleh mendatangkan manfaat bagi manusia, tetapi jika disalah guna, ia boleh memusnahkan manusia.
Ada juga kalangan yang menyifatkan ancaman AI adalah lebih bahaya daripada perubahan iklim.
Sememangnya dalam perbincangan oleh pemuka-pemuka AI sejak November lalu, ada yang menyamakan perkembangan pesat teknologi dengan bom nuklear dari segi bahaya dan ancaman bagi kewujudan manusia (existential threat).
Ini kerana kepintaran AI yang berkembang pesat itu akan mengatasi kepandaian manusia, dan akhirnya menjadi AGI iaitu Artificial General Intelligence atau Kecerdasan Umum Buatan yang boleh berasa, berfikir dan bertindak seperti manusia.
Dengan kepandaian yang lebih besar, mereka boleh menguasai manusia.
Keadaan ini lama sudah dipaparkan melalui fiksyen sains seoerti dalam filem-filem Space Odyssey 2001, AI, I Robot,Terminator dan Matrix.
Walaupun mungkin banyak orang sukar mempercayai keadaan itu boleh benar-benar berlaku tetapi ia adalah apa yang dibimbangi oleh pemuka-pemuka AI.
Tokoh-tokoh yang tergolong sebagai pemuka AI adalah terdiri daripada ahli teknologi bidang AI, saintis, usahawan dan pelabur.
Elon Musk yang turut terlibat dalam membangun AI adalah antara pemuka yang mencadangkan supaya perkembangan AI dihentikan dahulu supaya undang-undang untuknya digubal.
Ada pihak yang menggambarkan bahawa suatu undang-undang seperti yang dibuat untuk kejuruteraan genetik digubal bagi perkembangan AI.
Undang-undang untuk kejuruteraan genetik ini digubal untuk menghalang saintis daripada membuat klon manusia dan lain-lain makhluk pelik.
Apa yang menjadikan perkembangan ini pesat seperti yanb dikatakan oleh pemuka-pemuka AI itu ialah struktur ekonomi dunia.
Maksudnya sistem ekonomi kapitalisme yang sudah terpakai di seluruh dunia sedang mendorong perkembangan pesat AI ini.
Ia dijana oleh dana dari pelabur-pelabur yang melihat potensi keuntungan besar.
Seperti yang mereka kata, bilionair mahu menjadi trilionair.
Matlamat mereka adalah keuntungan wang dengan berdiri di atas sifat tamak.
Di pihak ahli teknologi yang terlibat dengan membangun AI pula, ada yang bermibat untuk melihat apa yang mampu mereka lakukan terhadap AGI dan penciptaan robot super.
Tetapi Guterres kata, PBB tidak dapat melakukan apa-apa termasuk untuk menubuhkan agensi pemantau AI itu.
Ini kerana PBB memerlukan inisiatif dan usul dari negara-negara anggotanya.
Jika negara-negara tidak mengambil berat mengenainya, maka PBB hanya mampu bercakap.
Presiden Amerika Syarikat (AS) Joe Biden sudah pun menubuhkan pasukan untuk menggubal peraturan dan undang-undang berhubung AI.
Lebih-lebih lagi buat masa ini kuasa besar AI ialah AS.
Tetapi negara-negara lain seperti Jerman, China, Jepun dan Rusia juga kempunyai ahli teknologi yang sedang membangun AI.
Ia sudah menjadi perlumbaan antara negara untuk memajukan AI. Lebih-lebih lagi ia dapat digunakan untuk keperluan ketenteraan.
Di Jepun, pengajaran AI sudah diperkenalkan di darjah satu.
AI sememangnya akan mengubah gaya hidup manusia. Ia akan mengubah semua bidang kehidupan manusia: perniagaan, perusahaan, pendidikan, akademik, sains, kesusasteraan, media, kewartawanan dan lain-lain.
Di Malaysia, ada universiti yang mengorbankan fakukti kewartawanannya untuk digantikan dengan pengajian AI yang mula ditawarkan pada tahun ini.
Semua negara wajar mengambil perhatian terhadap perkembangan teknologi termasuk AI.
Zaman ini, iaitu dalam awal abad ke-21 adalah masanya teknologi yang didorong oleh struktur ekonomi global mencorakkan kehidupan manusia.
Kerajaan setiap negara perlu mengambil berat mengenai cara mana rakyat boleh memanfaatkan dari kemajuan teknologi maklumat.
Inilah realiti kehidupan bagi setiap negara.
Zaman di mana retorik terhadap sesuatu idealisme yang sesuai pada tahun 1980-an dan 1990-an sudah tidak relevan lagi, terutamanya bagi generasi milenial.
Mungkin banyak negara yang melihat isu AI ini adalah masalah AS yang rakyatnya menguasai bidang komputer dan teknologi maklumat di dunia ini.
Maknanya negara-negara lain hanya perlu menonton apa yang dilakukan oleh AS, dan kemudiannya mengikut saja.
Oleh kerana syarikat-syarikat AS yang membangun AI dan menyedari tentang bahayanya, maka merekalah yang akan mencari penyelesaiannya.
Umpamanya AS akan mengadakan peraturan terhadap AI seperti sedang difikirkan oleh White House.
Jadi negara-negara lain hanya perlu menurut apa yang dilakukan oleh AS dan bertindak sewajarnya.
Contohnya, menyokong agensi AI di peringkat antarabangsa seperti mana yang disarankan oleh PBB.
Masalah dari segi perspektif ini ialah apapun yang dilakukan oleh AS ialah mengutamakan kepentingan geopolitik mereka dan bukannya manusia sejagat.
Bagi mereka, AI hendaklah digunakan untuk memelihara dominasi politik dan ekonomi AS ke atas dunia.
Bagi mereka, ia adalah wajar kerana AI adalah ciptaan mereka.
Tentulah keadaan ini tidak dapat diterima oleh negara-negara yang sekarang bersaing dengan AS.
China, Rusia dan Iran tentunya tidak dapat menerima dominasi AS terhadap dunia.
Bagi mereka, dunia adalah hak milik semua negara dan tidak wajar dibolot AS AI walaupun dicipta di AS, tetapi ia merupakan milik semua manusia.
Sebenarnya semua negara, besar dan kecil mempunyai kepentingan masing-masing yang berbeza daripada AS walaupun mereka adalah sekutunya.
United Kingdom, Jerman, Canada, Australia dan Perancis adalah sekutu AS tetapi tentulah mempunyai kepentingan masing-masing yang berbeza daripada AS.
Oleh itu, mereka juga wajar membangun AI sendiri dan Kesatuan Eropah perlu menggubal peraturan sendiri.
AI bergantung pada data yang terkumpul di dalam dan di luar internet.
Maka tentunya bahasa Inggeris mendominasi tetapi semua bahasa turut menyumbang pada himpunan data itu.
Maka bahasa-bahasa lain perlu aktif bagi membolehkan AI turut memperoleh data yang tidak terdapat dalam bahasa Inggeris.
Ini bernakna bahawa setiap negara perlu berperanan berhubung dengan AI dan tidak membiarkan sahaja AS menentukan agenda AI sejagat.
Walaupun AI lahir di AS tetapi seperti ciptaan teknologi yang lain, ia adalah milik seluruh manusia.
Lagipun mereka yang terlibat dengan ciptaan itu juga datang dari pelbagai negara seperti India, China dan negara-negara Eropah.
Sebarang ancaman dari AI, AGI dan robot yang tidak terkawal akan membahayakan semua manusia, dan bukan sahaja AS.
Seperti mana juga ancaman yang diberikan oleh senjata nuklear dan perubahan iklim.
Maka saranan Guterres itu perlu disegerakan sebelum terlewat.
Itupun ia tidak menjamin manusia terselamat daripada ancaman AI yang tidak terkawal kerana ada saja pihak mahu melakukan sesuatu perkara buruk atas dorongan ketamakan untuk menjadi lebih kaya raya.


Perjuangan mengembalikan populasi ikan negara yang makin berkurang

Apabila ia pupus, semuanya sudah terlambat, ini antara tindakan yang dilakukan oleh Jabatan Perikanan Malaysia bagi memastikan hidupan marin negara dilindungi setelah sekian lama menjadi mangsa pukat tunda dan penangkapan secara berlebihan.MalaysiaNow sebelum ini melaporkan 96% stok ikan demersal – ikan yang hidup dan mencari makan dekat atau di dasar laut – hilang dalam tempoh kurang dari 60 tahun disebabkan isu tersebut.Kini, jabatan perikanan sedang berusaha menggembalikan populasi ikan demersal di perairan negara.Jabatan perikanan atau DoF yang di bawah kawal selia kementerian pertanian dan industri makanan merangka pelbagai inisiatif bagi memastikan usaha menghidupkan kembali populasi ikan yang dahulu jumlahnya banyak menjadi kenyataan.Langkah pertama yang dilihat kritikal adalah dengan mengawal jumlah tangkapan ikan.Bagi membolehkan ia dilaksanakan, DoF telah memperkenalkan satu langkah dikenali sebagai sistem pelesenan vesel.Oleh kerana bilangan kapal menangkap ikan sedia ada mencapai tahap optimum di perairan negara, tiada lesen baru dikeluarkan kepada kapal-kapal baru sejak 1982, dengan pengecualian kepada kapal digunakan untuk tangkapan laut dalam.Program pemutihan vesel turut dilaksanakan, satu proses bagi memastikan kapal layak beroperasi dalam tempoh sah lesen.Langkah pertama yang dilihat kritikal adalah dengan mengawal jumlah tangkapan ikan.“Ini merupakan antara komitmen jabatan bagi membendung aktiviti tangkapan ikan haram, tidak dilaporkan dan tidak diatur,” kata jurucakap DoF kepada MalaysiaNow.Dan jabatan itu amat sibuk: setakat ini 2,072 lesen vesel dibatalkan.Menyedari kepada nilai yang ada, jabatan itu juga komited untuk melindungi biodiversiti marin negara yang masih wujud.Ini dilakukan dengan mewujudkan taman-taman laut, zon konservasi, kawasan larangan perikanan dan lain-lain.Di negeri-negeri seperti Kedah, Perak dan Selangor, kawasan penangkapan ikan dizon semula, untuk memberi ruang pemulihan populasi ikan.Kawasan kosong hingga satu batu nautika dari pantai dikhaskan untuk aktiviti akuakultur, dan menjadi kawasan utama pembiakan anak-anak ikan untuk membesar.Kawasan penangkapan ikan yang dikenali sebagai zon pukat tunda disemak semula dari lima batu nautika kepada lapan batu nautika ke atas, yang bertujuan bagi membantu stok ikan demersal pulih semula, tambah jurucakap itu.Melihat kepada inisiatif yang dilakukan, DoF tidak mampu melakukan secara bersendiri.“Kami bekerjasama dengan agensi lain seperti polis marin, tentera laut dan Agensi Penguatkuasaan Maritim Malaysia (APMM) bagi memantau dan mencegah salah laku yang mungkin boleh menjejaskan sumber perikanan negara,” kata jurucakap itu.Bagi memenuhi keperluan ikan negara untuk makanan laut tanpa memberi tekanan kepada sumber perikanan yang semakin berkurang, DoF melihat pembangunan sektor akuakultur sebagai langkah ke hadapan.Strategi utama termasuk memberi tumpuan dalam pembangunan serta penggunaan teknologi dan inovasi sedia ada dan baru.Ia termasuk memperkenalkan konsep “aquaculture smart farming” melalui penggunaan internet kebendaan atau loT dalam sistem akuakultur. Ia dijangka dapat meningkatkan produktiviti, menjimatkan tenaga kerja memudahkan operasi di ladang ternakan atau sangkar.Ia juga penting bagi memastikan perusahaan tersebut dilesenkan.“Ia bagi membolehkan tindakan diambil kepada pemilik premis akuakultur yang tidak berlesen atau yang melanggar syarat-syarat lesen,” kata jurucakap itu.Pada masa depan, pemasangan alat pengesan seperti Sistem Pemantauan Automatik (AIS) dan “Mobile Transceiver Unit” (MTU) akan diwajibkan kepada semua vesel menangkap ikan mengikut zon terpilih.Ia bertujuan untuk meningkatkan kecekapan pengurusan tangkapan ikan dan memastikan sumber perikanan negara terus mampan.Program Pemodenan Vesel dan Mekanisasi Tangkapan, yang menerima peruntukan sebanyak RM150 juta, akan dilaksanakan untuk meningkatkan kawalan terhadap penangkapan ikan berlebihan dan meningkatkan daya siang dalam kalangan nelayan tempatan.Usaha lain yang dilaksanakan seperti program pemulihan sumber dan peningkatan stok melalui peningkatan habitat, mewujudkan kawasan perlindungan pembiakan dan pembesaran ikan, memasang terumbu buatan dan pelepasan anak-anak ikan di perairan terbuka serta program perintis seperti musim tertutup menangkap ikan di negeri Kedah, penubuhan refugia di Sarawak dan Johor antara langkah yang dilakukan bagi mengatasi krisis hidupan marin.Mungkin selepas ini, menerusi semua usaha kolektif yang dilaksanakan, rakyat negara ini dapat menikmati makanan laut mereka tanpa bimbang mengenai kekurangan stok.


Mampukah PAS merobohkan kubu kuat Umno di Serkam?

Suasana Pantai Siring di Serkam, Melaka kelihatan tenang dan nyaman.Beberapa penduduk dan pelancong membawa keluarga mereka untuk bermandi-manda.Tidak kurang juga mereka yang menikmati minum petang sambil menikmati pemandangan laut di gerai-gerai berhampiran pantai.Para nelayan di sekitar pantai Serkam menghadapi beberapa masalah yang perlu diselesaikan.Di Jeti Serkam, mereka meminta muara yang cetek didalamkan sedikit.Selain itu, bumbung di tempat pendaratan ikan juga rosak akibat gangguan monyet liar.Seorang nelayan juga mengadu mengenai kehadiran kapal-kapal tongkang yang menceroboh kawasan tangkapan mereka.Semua itu perlu diberi perhatian oleh calon yang berjaya menggalas tanggungjawab sebagai ahli Dewan Undangan Negeri (Adun) Serkam selepas 20 November ini.Serkam merupakan kubu kuat Umno dan Barisan Nasional (BN) sejak dahulu lagi.Ia disandang oleh Zaidi Attan yang akan mempertahankan kerusi itu pada Pilihan Raya Negeri (PRN) Melaka kali ini.Zaidi yang merupakan calon BN menyandang kerusi itu sejak 2013.Namun kerusi itu mungkin bertukar tangan kali ini.Seorang nelayan yang hanya ingin dikenali sebagai Rahim Abdullah berkata, wakil rakyat hendaklah berjumpa dan mendengar sendiri masalah rakyat.“Ini tidak, dia (Zaidi) datang makan sahaja, tanya apa masalah pun tidak,” katanya ketika ditemui MalaysiaNow.Katanya, ramai yang merungut dengan khidmat Adun BN itu jarang turun padang atau hanya mengarahkan pegawai menjadi wakil.DUN Serkam menyaksikan pertandingan empat penjuru antara Zaidi, Muhammad Khomeini Kamal (Pakatan Harapan), Ahmad Bilal Rahudin (Perikatan Nasional) dan Norazlanshah Hazali (Bebas).Pada Pilihan Raya Umum ke-14 (PRU14) pada 2018, Zaidi berjaya mendapatkan 6,401 undi, menewaskan Nor Khairi dari PKR dan Ahmad Bilal yang ketika itu calon PAS.Bilal, seorang anak tempatan dan juga ketua Pemuda PN Melaka, akan bertanding kali kedua.Beliau mengakui, tidak popular berbanding Zaidi namun populariti bukan menjadi satu-satunya pertaruhan anak muda itu.Katanya, sekiranya terpilih, masalah banjir kilat dan muara cetek akan menjadi keutamaan beliau untuk diperjuangkan di Dewan Undangan Negeri (DUN) Melaka.“Selepas PRU-14, saya masih turun ke lapangan bersama rakyat, lebih-lebih lagi dalam musim pandemik. Kita ada banyak memberikan sumbangan dan bantuan.“Dari segi kebajikan memang saya dah lama bergelumang dengan rakyat,” katanya kepada MalaysiaNow.Bilal menjangkakan undi Melayu akan terhayun kepada PN.Bagaimanapun, Timbalan Presiden PAS Mohd Amar Nik Abdullah memaklumkan parti itu mengakui sukar untuk memenangi kelapan-lapan kerusi yang ditandinginya dalam PRN kali ini.Katanya, PAS hanya berkemungkinan menang kurang daripada enam kerusi DUN.Mengulas kenyataan Amar berhubung peluang PAS menawan kerusi Serkam, Bilal berkata dia tidak meletakkan satu sasaran yang tinggi sebaliknya akan berusaha sebaik mungkin.“Setakat ini kami masih bekerja. Peluang itu ada di DUN serkam,” katanya ringkas.Bagi nelayan seperti Rahim, angin perubahan itu sememangnya ditunggu beliau dan rakan-rakan.Setidaknya, perubahan tampuk pimpinan di DUN Serkam boleh memberi harapan kepada golongan nelayan untuk melihat masalah mereka diselesaikan.


Kes penipuan e-dagang meningkat, rekod kerugian RM57.73 juta tahun ini

Sebanyak 8,162 kes penipuan e-dagang dengan kerugian berjumlah RM57.73 juta telah dilaporkan di seluruh negara sepanjang tahun ini hingga 31 Oktober.Pegawai penyiasat (pelaburan bersindiket atau lain-lain jenayah) Jabatan Siasatan Jenayah dan Komersial (JSJK) Bukit Aman Mohd Sa’adon Sabirin berkata trend penipuan e-dagang dilaporkan terus meningkat jika dibandingkan pada 2018 dengan 3,318 kes melibatkan kerugian berjumlah RM22.39 juta.“Keadaan bertambah teruk pada 2020 apabila pandemik Covid-19 melanda yang mana 5,848 kes penipuan e-dagang dilaporkan apabila lebih ramai orang membeli dalam talian.“Statistik ini adalah melibatkan mereka yang ditipu dan membuat laporan namun saya percaya di luar sana, masih ada tidak membuat laporan polis,” katanya pada sesi webinar Penipuan e-dagang: Barang Hilang, Duit Melayang anjuran Bank Negara Malaysia (BNM) semalam.Mohd Sa’adon berkata jumlah keseluruhan kerugian dicatatkan bagi penipuan e-dagang untuk tempoh 2018 hingga Oktober tahun ini adalah bernilai RM149 juta.Beliau berkata rakyat Malaysia terdedah kepada penipuan e-dagang berikutan peningkatan trend pembelian dalam talian secara tidak langsung boleh menjadi mangsa penipuan jika tidak berhati-hati ketika membuat urusan jual beli.Pada masa sama, beliau meminta agar mangsa penipuan e-dagang untuk membuat laporan polis bagi membolehkan maklumat dan data berkaitan scammer dikumpul untuk tindakan selanjutnya.Jelasnya, maklumat antaranya nombor telefon dan akaun bank yang diterima daripada laporan mangsa penipuan akan dikemaskini dalam aplikasi ‘Semak Mule’ bagi membolehkan orang ramai menyemak maklumat penjual sebelum membuat sesuatu urus niaga.Sementara itu, pengarah Suruhanjaya Syarikat Malaysia (SSM) Pulau Pinang Sazuree Shuib menasihatkan peniaga e-dagang agar mendaftarkan perniagaan mereka di bawah SSM BizTrust iaitu platform dibangunkan untuk melindungi pengguna dan mengekang aktiviti penipuan oleh peniaga yang menawarkan produk atau perkhidmatan secara dalam talian.Menurutnya, sehingga 31 Oktober tahun ini, sebanyak 625,000 perniagaan telah didaftarkan di bawah SSM BizTrust namun hanya 43,000 perniagaan masih aktif.“SSM masih memberi promosi percuma untuk pendaftaran BizTrust sehingga 31 Dis ini bagi peniaga yang menjalankan perniagaan dalam talian.“Jadi, dari situ pembeli boleh menyemak, yang mana SSM BizTrust berfungsi sebagai simbol bahawa perniagaan anda telah memenuhi dasar ditetapkan,” katanya.


29 sekolah daif Sarawak selesai naik taraf, beri manfaat lebih 4,000 pelajar

Daripada keseluruhan 186 projek penambahbaikan sekolah daif di Sarawak, 29 projek naik taraf disiapkan dan bakal memberikan manfaat kepada lebih 4,000 peajar sekolah di negeri itu, kata Menteri Pendidikan Radzi Jidin.Dalam jawapan bertulis bagi soalan Ahli Parlimen Stampin Chong Chien Jen, Radzi berkata baki 157 projek yang bakal memberi manfaat kepada lebih 32,000 orang pelajar masih dalam peringkat pembinaan dan pra bina.“Bagi tahun 2019 sebanyak 75 projek diluluskan untuk pelaksanaan dengan kos berjumlah RM827.1 juta.“Sehingga 22 September 2021, sebanyak 29 projek telah siap dibina, 41 projek sedang dalam pembinaan manakala lima projek lagi dalam fasa pra bina dengan perbelanjaan sebanyak RM168.45 juta,” katanya.Menurut Radzi, tahun lalu, sebanyak 52 projek diluluskan dengan kos berjumlah RM350 juta.Katanya, setakat 22 September tahun ini, enam projek sedang dalam pembinaan manakala 46 projek dalam peringkat pra bina dengan perbelanjaan sebanyak RM122,483.00.“Manakala bagi tahun 2021, KPM telah meluluskan sebanyak 59 projek dengan kos berjumlah RM402.71 juta. Kesemua projek masih di peringkat pra bina dan tiada perbelanjaan dibuat setakat ini.”Sekolah daif di Sarawak menjadi perbahasan hangat negara selepas beberapa laporan media mengatakan lebih 1,000 sekolah didapati berada dalam keadaan daif di negeri tersebut.Selain memerlukan naik taraf, lebih 400 sekolah di negeri itu dikatakan berada pada tahap yang sangat uzur dan perlu dibina semula.Tahun lalu, kementerian kerja raya (KKR) berkata pemilihan projek sekolah daif ini adalah berdasarkan bangunan sekolah di mana keadaan fizikalnya tidak sempurna, tidak berfungsi, dan tidak selamat digunakan.KKR berkata dalam pemilihan projek sekolah daif yang dijalankan kerajaan, pihak kementerian pendidikan (KPM) telah menggunakan tanda aras berdasarkan sistem skala iaitu skala satu hingga tujuh di mana skala tujuh merupakan keadaan bangunan yang paling tidak selamat (tidak sempurna, tidak berfungsi dan tidak selamat digunakan yang boleh mendatangkan ancaman/bahaya berbentuk kecederaan/kecelakaan atau kehilangan nyawa manusia).Selain tanda aras tersebut, sekolah-sekolah yang dipilih dalam projek naik taraf juga perlu mendapat pengesahan tidak selamat daripada JKR dan Jabatan Pendidikan Negeri dan Daerah.


Kes harian turun bawah 2,000 jangkitan, 6 lagi terkorban

1,977 kes baru Covid-19 direkodkan semalam menjadikan jumlah keseluruhan sebanyak 4,815,679. kes.
Sebanyak 2,018 pesakit turut dilaporkan sembuh, menjadikan jumlah keseluruhan kes sembuh sebanyak 4,752,216.
Ketika ini, 27,158 kes aktif direkodkan, dengan 25,915 atau 95.4% daripadanya sedang menjalani kuarantin kendiri.
Dalam pada itu, lima (0.0%)  kes kini berada di pusat kuarantin sementara 1,178 (4.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 60 kes dan 41 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 62.5%, dengan kes Covid-19 merangkumi 16.3%.
Enam lagi kematian dilaporkan menjadikan kes keseluruhan sebanyak 36,305 orang.


Bersatu Johor kenal pasti pengganti Muhyiddin di DUN Gambir

Bersatu telah mengenal pasti calon yang berkelayakan untuk bertanding bagi Dewan Undangan Negeri (DUN) Gambir, dalam Pilihan Raya Negeri (PRN) Johor.Ketua Penerangan Bersatu Negeri Johor Mohd Solihan Badri berkata calon itu akan menggantikan Muhyiddin Yassin, yang mungkin tidak akan mempertahankan kerusi itu.Beliau yang juga ketua Bahagian Bersatu Ledang berkata Muhyiddin telah meminta agar kepimpinan Bersatu Ledang, menyerahkan senarai calon yang berkelayakan kepadanya.“Justeru saya sebagai ketua Bersatu Ledang telah mengenal pasti calon yang sesuai untuk menggantikan Muhyiddin di DUN Gambir, kerana calon ini mempunyai kelayakan selain mendapat sokongan dan diterima akar umbi,” katanya menerusi sebuah kenyataan.Semalam, Muhyiddin yang merupakan Presiden Bersatu memaklumkan bahawa beliau mungkin tidak akan mempertahankan kerusi DUN Gambir yang dimenanginya pada Pilihan Raya Umum ke-14 pada PRN Johor.Beliau yang juga pengerusi Perikatan Nasional berkata langkah itu diambil bagi menumpukan sepenuh masa kepada soal yang lebih utama di peringkat Parlimen dan pusat serta mengurus hal-hal berkaitan parti.


AS tamatkan larangan terhadap Top Glove

Syarikat pembuatan sarung tangan Top Glove dibenarkan untuk mengeksport semula dan menjual produknya ke Amerika Syarikat (AS) selepas sebelum ini dilarang berikutan dakwaan salah laku melibatkan amalan buruh paksa.Dalam penemuan terbarunya, Jabatan Kastam dan Perlindungan Sempadan AS (CBP) berkata ia tidak perlu lagi mempertahankan keputusan pada Mac lalu untuk menyekat produk Top Glove di pelabuhan-pelabuhan AS.“Sekarang CBP yakin berdasarkan maklumat tambahan, barang-barang dagangan tersebut tidak lagi, atau berkemungkinan, diimport ke AS dengan pelanggaran Seksyen 307 Akta Tarif 1930, seperti dalam pindaan,” katanya.Pada 15 Julai 2020, CBP mengeluarkan perintah sekatan bagi produk sarung tangan pakai buang syarikat itu yang menurutnya “telah secara munasabah” dibuat oleh buruh paksa di Malaysia melalui Top Glove.Ia berkata pemeriksaan menemui maklumat yang cukup untuk menyokong penemuan tersebut.Sekatan serupa juga berulang pada 29 Mac tahun ini.“Sejak itu, Top Glove telah memberikan maklumat tambahan kepada CBP, di mana CBP percaya telah memberikan bukti memuaskan bahawa saruang tangan pakai buang itu tidak lagi dibuat, dihasilkan, atau dikilangkan oleh sebarang buruh paksa,” katanya.Dalam satu kenyataan, Top Glove menyatakan penghargaan bagi pindaan penemuan CBP tersebut yang berkuat kuasa hari ini.“Top Glove tetap komited mengenai kesihatan, keselamatan dan kesejahteraan pekerjanya,” katanya.“Syarikat akan terus bekerja keras untuk menjadi peneraju industri di bidang ini dan memenuhi harapan para pemegang kepentingan syarikat yang semakin meningkat.”


Singapura sekali lagi rekod kes harian Covid-19 tertinggi sejak tahun lalu

Menteri kesihatan Singapura melaporkan 1,650 kes baru Covid-19 pada Jumaat, tertinggi pandemik melanda negara itu tahun lalu.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan usaha pembukaan semula sektor-sektor ekonomi dan sosial di negara itu.Lebih dari 80% populasi negara itu telah menerima vaksin Covid-19.


Jet China terbang agresif depan pesawat AS di Laut China Selatan, kata Pentagon

Sebuah jet pejuang J-16 China melakukan "gerakan agresif yang tidak perlu" semasa memintas pesawat peninjau RC-135 Tentera Udara Amerika Syarikat (AS) di Laut China Selatan minggu lepas, kata Markas Indo-Pasifik AS pada Selasa.
Insiden itu berlaku pada Jumaat, menurut Agensi Anadolu memetik kenyataan daripada markas berkenaan.
"Juruterbang PRC terbang terus di hadapan muncung RC-135 yang sedang menjalankan operasi selamat dan rutin di Laut China Selatan di ruang udara antarabangsa mengikut undang-undang antarabangsa," menurut kenyataan itu.
Menurut markas itu, AS akan "terus terbang, belayar dan beroperasi – dengan selamat dan bertanggungjawab – di mana sahaja undang-undang antarabangsa membenarkannya."
"Pasukan Bersama Indo-Pasifik AS akan terus terbang di ruang udara antarabangsa dengan mengambil kira keselamatan semua kapal dan pesawat mengikut undang-undang antarabangsa," menurut kenyataan itu.


Belanjawan 2021 mula dibahaskan peringkat jawatankuasa hari ini

Selepas diluluskan di peringkat dasar, ahli-ahli Parlimen akan mula membahaskan Rang Undang-undang Perbekalan 2021 di peringkat jawatankuasa pada persidangan Dewan Rakyat hari ini.Mengikut jadual giliran kementerian, perbahasan hari ini akan tertumpu kepada kementerian-kementerian di bawah Jabatan Perdana Menteri dan Kementerian Kewangan.Berdasarkan takwim Dewan Rakyat sesi perbahasan berkenaan akan berlanjutan selama 10 hari sehingga 15 Disember ini.Rang Undang-undang Perbekalan 2021 berkenaan diluluskan di peringkat dasar Khamis lepas dengan suara majoriti.Usaha untuk mendapatkan undi belah bahagi oleh beberapa wakil rakyat pembangkang dan bebas gagal pada hari berkenaan apabila hanya 13 ahli Parlimen yang bangun menyokong, kurang dua dari jumlah yang diperlukan untuk membolehkan proses itu dijalankan.Selain itu, menurut Aturan Urusan Mesyuarat, isu mewujudkan satu jawatankuasa khas bagi membanteras masalah sindiket Macau Scam yang semakin berleluasa dan menyusahkan rakyat adalah antara yang dijangka dijawab oleh wakil kerajaan dalam sesi soal jawab hari ini.Perkara itu bakal diajukan Mohamad Alamin (BN-Kimanis) mengenai sejauh mana Kementerian Dalam Negeri bercadang untuk bekerjasama dengan Bank Negara Malaysia, Polis Diraja Malaysia dan Suruhanjaya Komunikasi Multimedia Malaysia (MCMC) untuk mewujudkan jawatankuasa khas itu.Dalam pada itu, menteri kewangan dijangka mengemukakan Rang Undang-undang Langkah-Langkah Sementara bagi Pembiayaan Kerajaan (Penyakit Koronavirus 2019 (COVID-19) (Pindaan) 2020 untuk bacaan kali pertama.Berdasarkan takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember.


Permainan takhta: Adakah kita sudah di epilognya?

Walaupun barisan depan kesihatan sedang bekerja keras untuk mencegah keruntuhan sistem penjagaan kesihatan di Selangor, Kuala Lumpur dan Negeri Sembilan berikutan peningkatan jumlah jangkitan harian Covid-19, Umno sedang berusaha terlalu keras untuk memastikan keruntuhan kerajaan Perikatan Nasional (PN) yang dipimpin Perdana Menteri Muhyiddin Yassin.Pada awal Januari, kerajaan memiliki majoriti 112 berbanding 108 bagi pembangkang – jumlahnya mencapai 220 kerusi dan bukannya 222 kerana kematian dua anggota Parlimen (AP).Terdapat sejumlah 222 kerusi di Dewan Rakyat, menjadikan 111 sebagai jumlah yang menunjukkan Parlimen tergantung. Mana-mana parti atau gabungan politik yang memperoleh lebih 111 kerusi membentuk kerajaan majoriti walaupun majoriti satu kerusi.Sementara itu, kerajaan minoriti yang kurang 111 kerusi adalah satu kemungkinan walaupun Malaysia tidak pernah mengalami situasi di mana gabungan parti yang membentuk kerajaan mempunyai kurang 111 kerusi.Pada awal Januari, dua AP Umno – Ahmad Jazlan Yaacob dan Mohamed Nazri Abdul Aziz – menarik sokongan kepada kerajaan, lantas mengurangkan majoritinya menjadi seri 110-110, sekaligus memaparkan buat pertama kalinya kerajaan minoriti.Namun, ia tidak berterusan apabila beberapa bulan kemudian, tiga AP pembangkang – Xavier Jayakumar, Steven Choong dan Larry Sng – menjadi calon Bebas yang menyokong PN, mengubah skornya menjadi 113-107 bagi kerajaan, majoriti enam kerusi berbanding pembangkang.Dan hanya beberapa minggu lalu, dengan Nazri kembali menyokong PN, skornya sekarang 114-106 – majoriti tiga kerusi berbanding jumlah Parlimen tergantung, dan majoriti lapan kerusi mengatasi pembangkang.Malaysia kini menghadapi ketidaktentuan politik dengan pengumuman Presiden Umno, Ahmad Zahid Hamidi pada 7 Julai selepas mesyuarat Majlis Tertingginya bahawa Umno akan menarik diri dari kerajaan PN, berkuatkuasa serta merta.Ini lebih merupakan tanda Umno akan menemui jalan ke kancah perpecahan dan bukan semata-mata kejatuhan kerajaan PN kerana banyak kekeliruan yang timbul dari ucapan Zahid itu.Ini kerana beliau tidak menjelaskan apakah penarikan ini termasuk AP Umno kerana AP Umno lah dan bukan Majlis Tertingginya yang sangat genting bagi memastikan kejatuhan kerajaan PN.Dan semua 38 AP Umno dilaporkan telah mengeluarkan kenyataan pada 9 Julai menyokong kerajaan PN yang dicemuh bekas presiden Umno, Najib Razak sebagai tidak benar.Dalam hal ini, Najib berada di pihak kebenaran kerana di kalangan AP Umno, ada kumpulan – disebut kelompok mahkamah – yang menghadapi perbicaraan atas tuduhan rasuah termasuk Najib dan Zahid yang tidak akan menyokong kerajaan PN tetapi tidak pernah membuat pengumuman rasmi yang mengatakan mereka tidak lagi menyokong Muhyiddin.Dan ia tidak sedikitpun membantu keadaan apabila Najib menjelaskan sehari selepas ucapan Zahid bahawa Umno tidak menentang kerajaan PN tetapi hanya menentang PM, lantas gesaan Zahid agar Muhyiddin mengundurkan diri untuk memberi jalan bagi pelantikan PM interim.Namun hakikatnya, PM interim berbanding PM sementara (caretaker PM) adalah sesuatu yang tidak diperuntukkan dalam Perlembagaan. Ini muncul ketika mantan perdana menteri Tun Mahathir Mohamed mengundurkan diri secara rela pada Februari tahun lalu dan menolak untuk mempertimbangkan kembali keputusannya itu walaupun ada nasihat Agong untuk tidak mengundurkan diri, dan seterusnya dilantik sebagai PM interim.Adakah Muhyiddin akan mengundurkan diri dengan rela untuk memberi laluan kepada PM interim? Sekalipun begitu, seperti Mahathir, beliau boleh dilantik semula sebagai PM interim. Ini semua terserah kepada Agong dan bukan Zahid atau Najib.Persoalannya sekarang ialah apabila jumlah jangkitan harian Covid-19 meningkat dan rakyat sangat terkesan dengan pandemik apabila kehilangan lebih banyak pekerjaan menyebabkan kedua-dua jenayah dan kadar bunuh diri meningkat – satu fakta yang diakui oleh Zahid dalam ucapannya – adakah ia berbaloi usaha untuk menjatuhkan kerajaan atau PM?Agong telah menitah agar sidang Parlimen diadakan secepat mungkin untuk para AP membahaskan Ordinan Darurat dan Rancangan Pemulihan Nasional dalam memerangi virus tersebut.Sepatutnya Umno menyiapkan diri untuk sesi Parlimen ini tetapi nampaknya kepemimpinan Umno hanya mementingkan kejatuhan kerajaan atau menuntut pengunduran PM.Dan Majlis presiden Pakatan Harapan dalam menggesa pengunduran Muhyiddin juga kelihatan jatuh ke dalam perangkap yang sama dengan Umno, walaupun anggota veteran DAP Lim Kit Siang telah berulang kali memberi jaminan kepada Muhyiddin undi kepercayaan tidak akan diadakan sekiranya Parlimen bersidang.Dengan majoriti lapan ke atas pembangkang, kerajaan dapat dijatuhkan apabila sembilan AP Umno menarik sokongan. Pada masa ini, seorang AP Umno – Ahmad Jazlan – telah menarik sokongan. Jadi, Umno memerlukan lapan lagi AP untuk menarik sokongan.Kita boleh bergantung pada kepastian anggota veteran Umno Tengku Razaleigh Hamzah dan tiga anggota kelompok mahkamah Umno – Zahid, Najib dan Ahmad Maslan – untuk menarik sokongan, tetapi masih ada keperluan untuk empat lagi tampil menarik sokongan demi menjatuhkan kerajaan.Dengan andaian empat AP ini mudah diperolehi, kerajaan pastinya jatuh. Tetapi adakah kerajaan akan jatuh serta merta?Jelas tidak, kerana ia hanya bermaksud PM akan memohon untuk menemui Agong dengan kedudukannya sebagai PM masih utuh bagi menjelaskan kepada Agong bahawa beliau telah kehilangan majoriti.Terdapat dua senario di sini, jika kita andaikan pembubaran Parlimen bukanlah pilihan kerana pandemik, dan semuanya bergantung pada Agong:Agong bersetuju dengan PM dan secara konvensyen akan melantiknya sebagai PM sementara. Agong kemudian akan memutuskan siapa di antara para AP yang mempunyai majoriti untuk menjadi PM baru;Agong tidak berpuas hati dengan penjelasan PM mengenai kehilangan majoriti, dan dengan itu akan berusaha untuk memastikan sendiri Muhyiddin telah kehilangan majoriti. Hanya apabila Baginda berpuas hati PM hilang majoriti, barulah kejatuhan kerajaan akan menjadi rasmi. Dalam keadaan itu, Agong akan melantik Muhyiddin sebagai PM sementara secara konvensyen, sementara beliau akan berusaha memastikan sendiri siapa di antara para AP yang mempunyai majoriti.Dan persoalan besarnya ialah siapa di antara para AP yang akan mempunyai majoriti? Apabila terdapat sembilan AP Umno yang menjatuhkan kerajaan, skornya akan menjadi 105 undi untuk Muhyiddin. AP terdekat setelah Muhyiddin dengan undi besar adalah presiden PKR, Anwar Ibrahim dengan 88 undi.Anwar mungkin menghadapi rintangan yang lebih besar dalam meningkatkan jumlah “kuat, hebat dan meyakinkan”, terutama ketika Zahid telah mengatakan dalam kenyataan media bahawa tidak ada PH, tidak ada DAP dan tidak ada Anwar. Tetapi keberanian laungan seperti itu tidak ada ertinya jika tiba-tiba cita-cita politik atau tujuan akhir mengatasi prinsip.Tetapi sokongan untuk Muhyiddin boleh merosot sekiranya lebih ramai AP Umno menarik sokongan. Satu-satunya cara sokongan bagi Muhyiddin berada di bawah 88 undi yang diraih Anwar adalah apabila 18 lagi AP Umno – yang bermakna sejumlah 27 AP Umno – menarik sokongan mereka terhadap Muhyiddin.Oleh kerana kemungkinan di atas sukar menjadi kenyataan, Muhyiddin akan menjadi PM sekali lagi, kali ini menjadi pemimpin sebuah kerajaan minoriti.Lantaran itu, adakah berbaloi untuk kita melalui semua perkara di atas apabila besar kemungkinan ia akan berakhir dengan Muhyiddin menjadi PM lagi, dan ketika kesan proses ini hanya akan membawa kepada ketidakstabilan politik negara?Pada 9 Julai, kes baru mencecah 9,180, mengatasi puncak jangkitan harian sebelum ini pada 9,020 kes yang dicatatkan pada 29 Mei yang menandakan bermulanya gelombang kelima. Marilah kita melupakan usaha berpolitik ini dengan menjuruskan fokus kepada menangani gelombang ini.Rakyat sebenarnya tidak peduli apakah kerajaan akan runtuh atau Anwar menjadi perdana menteri. Yang mereka mahukan adalah untuk keadaan kembali normal dengan virus diubah menjadi endemik seperti selesema biasa di mana kita mampu hidup bersama tanpa kehilangan nyawa yang begitu banyak. Mari kita bantu rakyat untuk mencapai matlamat ini.Jamari Mohtar adalah pengarah media & komunikasi di EMIR Research, sebuah organisasi pemikir bebas yang berfokuskan kepada pencernaan saranan-saranan dasar strategik berteraskan penyelidikan yang terperinci, konsisten dan menyeluruh.


Mangsa banjir di Sabah bertambah

Sabah masih mencatatkan peningkatan jumlah mangsa banjir, manakala keadaan di Pahang dan Sarawak kian pulih apabila jumlah mangsa yang ditempatkan di pusat pemindahan sementara (PPS) semakin berkurangan pagi ini.Setakat 8 pagi, keseluruhan mangsa banjir di ketiga-tiga negeri berjumlah 3,809 orang.Di Sabah, Sekretariat Jawatankuasa Pengurusan Bencana Negeri (JPBN) memaklumkan jumlah mangsa bertambah kepada 673 orang, melibatkan 194 keluarga, berbanding 407 orang daripada 106 keluarga malam tadi, dengan kesemua mereka ditempatkan di 15 PPS di negeri itu.Sembilan daerah dilanda banjir dengan Kota Belud mencatatkan mangsa banjir tertinggi iaitu 210 orang, Tuaran (112); Kota Kinabalu (101); Paitan (73); Beaufort (78); Penampang (76); dan Putatan (23) manakala Kuala Penyu dan Sipitang tiada mangsa dipindahkan.“Sebanyak 186 kampung terjejas. Trend pemindahan mangsa banjir meningkat selain amaran cuaca buruk di beberapa tempat di negeri ini,” demikian menurut kenyataan itu.Di Sarawak, hanya tinggal lima PPS masih beroperasi, kesemuanya di daerah Serian yang menempatkan 569 mangsa banjir.Menurut JPBN Sarawak, PPS Sekolah Kebangsaan Tanah Puteh mencatatkan jumlah mangsa paling ramai dengan 341 orang diikuti Dewan Kampung Rimba Padi (96); Dewan Masyarakat Serian (74); Dewan Kampung Slabi Entukuh (32) dan Dewan Balek Buk Janjun (26).Sementara di Pahang, jumlah mangsa banjir semakin berkurangan dengan hanya 2,567 orang masih berada di 28 PPS di tiga daerah negeri itu.Portal Info Bencana Jabatan Kebajikan Masyarat (JKM) melaporkan Pekan masih merekodkan jumlah mangsa paling ramai iaitu 1,632 orang di 16 PPS, diikuti Kuantan (715 orang, lima PPS) dan Maran (220 orang, tujuh PPS).Selepas hampir dua minggu berada pada paras bahaya, portal infobanjir.water.gov.my melaporkan Sungai Pahang di Serambi, Pekan surut ke paras amaran pagi ini, menjadikan Sungai Jelai di Lipis sebagai satu-satunya sungai mencatatkan bacaan melebihi paras bahaya di negeri berkenaan.


Saya keseorangan sekarang, Dr Mahathir luah rasa sedih selepas pemergian rakan baik

Dr Mahathir Mohamad hari ini berkongsi rasa sedih beliau selepas kehilangan rakan baiknya, Khalid Julong yang juga merupakan bekas ahli Parlimen veteran Umno.Khalid atau nama sebenarnya Khalid Abdullah, 98, dilaporkan meninggal dunia akibat sakit tua di Kedah Medical Centre (KMC), semalam.Dalam tulisan terbaru di blog miliknya Chedet.cc, kehilangan rakannya itu disifatkan sebagai tamatnya satu generasi pejuang Melayu.“Khalid, Azahari Taib, Khir Johari, Khir Pa’ Awang, Hj Taha, Chegu Senu dan lain-lain sudah tidak ada.“Tinggal saya seorang. Saya sedih. Semua mereka kawan lama. Saya kesunyian,” tulisnya.Khalid pernah memegang jawatan sebagai Ahli Dewan Undangan Negeri (Adun) Alor Merah (1975-1980), bekas exco kerajaan negeri dan ahli majlis tertinggi Umno.Mahathir sebelum ini kerap kali melihatkan Khalid sebagai rakan yang memberikan inspirasi dalam arena politik tanah air.Beliau memberitahu perkenalan dengan sahabat baiknya itu bermula selepas tamat Perang Dunia Kedua, sewaktu berada dalam satu kumpulan kesedaran anak muda Melayu dikenali sebagai Saberkas.“Saya berdoa roh arwah Khalid Julong akan dirahmati Allah SWT,” tulisnya lagi.Khalid selamat dikebumikan di tanah perkuburan Masjid Al Hussain di Alor Setar, semalam.


Kes harian catat hampir 1,800 jangkitan, 3 lagi terkorban

1,788 kes baru Covid-19 direkodkan semalam menjadikan jumlah keseluruhan sebanyak 4,851,896 kes.
Sebanyak 1,509 pesakit turut dilaporkan sembuh, menjadikan jumlah keseluruhan kes sembuh sebanyak 4,791,625.
Ketika ini, 23,877 kes aktif direkodkan di mana 980 kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 38 kes dan 24 daripadanya memerlukan bantuan alat pernafasan.
Tiga kes kematian dicatatkan menjadikan kes keseluruhan sebanyak 36,394 orang.


Di sebalik kekalahan DAP pada PRN Sarawak

Seorang pemerhati politik Sarawak berkata DAP perlu melakukan “muhasabah diri” berikutan prestasi buruknya dalam pilihan raya negeri (PRN) baru-baru ini, mengingatkan sokongan pengundi tradisi masyarakat Cina terhadap parti itu semakin merosot.Walaupun DAP berjaya mengekalkan kerusi Pending dan Padungan, ia kehilangan lima kerusi lain sekali gus menyebabkannya hanya memiliki dua wakil dalam Dewan Undangan Negeri (DUN) yang memiliki 82 kerusi.Bercakap kepada MalaysiaNow, James Chin dari Universiti Tasmania berkata pengundi Cina di Sarawak tidak berpuas hati dengan cara Pakatan Harapan (PH) mentadbir negara sepanjang 22 bulan di Putrajaya.“DAP mesti melakukan muhasabah diri untuk mengetahui punca prestasi buruknya,” katanya.“Jika tidak, sukar untuk parti itu membetulkan kesilapannya.”Sebahagian daripada masalah DAP semasa PRN Sarawak baru-baru ini ialah peratusan keluar mengundi yang rendah termasuk di Pending dan Padungan yang berjaya dipertahankannya.Di Pending, peratusan keluar mengundi hanya 48.3% manakala di Padungan pula, hanya 42.7% mengundi di pusat pengundian.Seorang penjual ikan di Padungan yang memperkenalkan dirinya sebagai Aunty Lim berkata, dia tidak mengundi kerana kecewa dengan prestasi PH sewaktu menguasai Putrajaya.Dia juga turut memberi alasan sibuk mengusahakan perniagaannya yang menanggung kerugian disebabkan pandemik Covid-19, katanya.“Tiada jaminan untuk dia menang, kerana itu dia perlu bekerja keras,” katanya mengulas berkenaan calon DAP di Padungan, Pengerusi DAP Sarawak Chong Chieng Jen.Chong memenangi kerusi itu dengan 4,686 undi, menewaskan calon Gabungan Parti Sarawak (GPS) Wee Hong Seng dengan majoriti 1,198 undi.Sementara itu, di Pending, Violet Yong menang dengan 5,188 undi, majoriti 540 undi mengatasi Milton Foo dari GPS.Pada PRN sebelum ini, DAP memenangi kerusi majoriti Cina di Padungan, Pending, Kota Sentosa, Bukit Assek, Pelawan, Tanjong Batu dan Pujut dengan margin selesa.Bagaimanapun, di Bukit Assek yang merupakan kubu kuat DAP di Sibu, calon GPS Joseph Chieng menang dengan 4,684 undi mengalahkan Irene Chang dari DAP yang hanya menerima 3,810 undi.Peratusan keluar mengundi juga rendah di Bukit Assek dengan hanya 49.29% mengundi pada 18 Disember lalu.DAP juga kehilangan Pujut dan Pelawan yang dimenanginya pada PRN 2016.Dalam pada itu, di Padungan yang dimenanginya, ramai yang memberitahu MalaysiaNow mereka kecewa dengan pembangkang kerana mungkir janji.Mereka berkata mereka tidak keluar mengundi sebagai satu bentuk protes terhadap “roket”, merujuk kepada logo DAP.“Saya tidak nampak perubahan di sini selepas lima tahun,” kata salah seorang daripada mereka, Thian Ah Jan.“Saya sangat kecewa. Jika anda lihat di Batu Kawah, ia jauh lebih maju di sana. Kami berada di tengah-tengah pusat bandar tetapi tidak ada begitu banyak kemajuan.”Peratusan keluar mengundi yang lebih rendah juga dikaitkan dengan kebimbangan terhadap Covid-19 dan pengundi luar kawasan yang tidak pulang pada PRN kali ini.Chin berkata sokongan pengundi terhadap PH merosot sejak sebelum PRN Melaka yang diadakan bulan lalu.Beliau juga turut bercakap mengenai semangat kedaerahan yang kuat dalam kalangan pengundi yang menyebabkan timbul keengganan untuk mengundi parti-parti dari semenanjung.Beliau berkata kemunculan kumpulan pembangkang tempatan seperti Parti Sarawak Bersatu dan Parti Bumi Kenyalang juga turut menyebabkan perpecahan undi pada PRN kali ini.“Selain rasa tidak senang orang Cina terhadap DAP, sentimen anti-Malaya di Sarawak juga agak tinggi,” katanya sambil memetik slogan “Sarawak first”.“DAP dan PKR tidak diterima secara meluas di Sarawak kerana nasionalisme Sarawak yang kuat.”


Selangor kekal paling tinggi dalam 1,354 kes baru Covid-19

Malaysia mencatatkan 1,354 kes baru Covid-19 hari ini dan Selangor kekal menjadi negeri yang mencatat jumlah kes jangkitan harian paling tinggi.Dengan angka kes terbaru itu, Malaysia merekodkan kes keseluruhan penularan dalam negara berjumlah 323,763.Selangor mencatat 577 kes diikuti Sarawak (178), Pulau Pinang (154) dan Johor (121), sementara Perlis tidak mencatatkan sebarang kes hari ini.Negeri-negeri yang mencatat kes satu digit termasuk Pahang, Labuah, Melaka dan Putrajaya.Dalam pada itu, negara turut mencatat 1,782 pesakit pulih dan dibenarkan pulang, menjadikan jumlah keseluruhan angka sembuh sebanyak 306,274 kes.Kes aktif dengan kebolehjangkitan pula kini berjumlah 16,279.Daripada jumlah itu 158 pesakit ditempatkan di Unit Rawatan Rapi termasuk 70 orang memerlukan bantuan alat pernafasan.Malaysia turut mencatat 4 lagi korban akibat Covid-19, menjadikan jumlah mangsa yang maut meningkat kepada 1,210 orang.


Kementerian kesihatan pertimbang PKP dengan SOP lebih ketat di Selangor

Menteri Kesihatan Dr Adham Baba berkata kementeriannya sedang mempertimbangkan untuk memperketatkan prosedur operasi standard (SOP) di Selangor atau mengadakan skala penuh perintah kawalan pergerakan (PKP) di negeri itu jika rekod jangkitan Covid-19 kekal meningkat.“Saya setuju bahawa kita perlu cadangkan kepada kerajaan supaya ketatkan SOP dan PKP melihatkan ketidakupayaan untuk mengekang jangkitan, jadi cadangan untuk kita laksanakan ‘full’ PKP boleh dipertimbangkan,” katanya dalam sidang media bersama Menteri Penyelaras Program Imunisasi Covid-19 Kebangsaan (PICK) Khairy Jamaluddin hari ini.PKP yang dilaksanakan ketika ini berkuatkuasa di hampir keseluruhan daerah di Selangot bermula awal bulan ini, ia kemudian diperluaskan di seluruh negara pada 12 Mei kecuali Sarawak yang kekal berstatus PKP bersyarat (PKPB).Di bawah pelaksanaan PKP 3.0 kali ini, SOP diperketatkan dengan pelaksanaan larangan rentas daerah dan negeri.SOP ketat itu kekal sehingga 7 Jun depan.Semalam, Selangot merekodkan 1,275 kes baru dari kes jangkitan baru keseluruhan dalam negara sebanyak 3,780.Sementara negara mencatat 36 kematian dengan enam korban adalah dari Selangor.


Kes baru menurun ke paras 16,800, 37 lagi korban

16,863 kes baru Covid-19 direkodkan hari ini menjadikan jumlah keseluruhan sebanyak 4,138,867 kes.Sebanyak 26,171 pesakit turut dilaporkan sembuh, menjadikan jumlah keseluruhan kes sembuh sebanyak 3,870,937.Ketika ini 233,179 kes aktif direkodkan, dengan 226,656 atau 97.2% daripadanya sedang menjalani kuarantin kendiri.Dalam pada itu, 1,032 (0.4%) kes kini berada di pusat kuarantin sementara 5,192 (2.2%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 299 kes dan 187 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 56.9% dengan kes Covid-19 merangkumi 33.9%.37 korban akibat wabak itu turut dilaporkan, termasuk 6 kes kematian sebelum tiba ke hospital.Ketika ini, kes keseluruhan kematian adalah sebanyak 34,751 orang.


Sasaran akhir: Kangar

Pagi itu aku dan Lee Keong bangun awal. Semua barang siap dimasukkan ke dalam beg sandang. Aku mengisi penuh botol air.Pengalaman berkhemah di zaman pengakap membantu kami agar tidak ada tercicir barang. Sebelum keluar dari bilik aku mengambil pen.Aku pergi bawah meja lalu aku tulis: “Isham, Lee Keong was here”.Aku lakukan ini kerana aku pernah terbaca bagaimana Sir Francis Light mencakar namanya di tingkap gelas di rumahnya: “Francis Light was here”.Lee Keong memandang apa yang aku buat dengan hairan.“Tulis apa?” Lee Keong bertanya.“Untuk selamat tinggal pada gereja.” Aku menerangkan dan menutup pintu bilik, menapak menuju ke rumah paderi.“Thank you Sir.” Kami berdua mengucapkan terima kasih kepada Father George yang berdiri di muka pintu. Kami tidak berjabat tangan.“Most welcome.” Suara Father George.James muncul dari belakang rumah. “Jangan tertinggal barang.” James beri nasihat.“Terima kasih.” Kami berjabat tangan dan terus bergerak keluar kawasan gereja.Aku memandang ke belakang untuk kali terakhir.Aku merakam dalam ingatan agar satu masa nanti aku akan sampai lagi ke sini.Kami sampai ke hadapan Panggung Odeon. Jalan semakin sibuk.Banyak kedai masih belum dibuka. Kami mengambil jalan Chulia Street. Ini jalan masuk yang juga akan membawa kami ke jeti.Di tengah jalan kami berhenti di kedai kereta sorong India. Secawan teh dan sebuku roti manis untuk sarapan pagi.Di akhir Chulia Street ialah laut dan pangkalan feri. Terpampang nama Pangkalan Raja Tun Uda.Siapa Raja Tun Uda (1894-1976) ini aku tidak tahu. Sama juga siapa Chulia aku juga tidak tahu.Yang aku diajar di sekolah Pulau Pinang ini dibuka oleh Francis Light (1740-1794).Dalam feri aku menoleh ke belakang.Aku merasa sedih bercampur gembira meninggalkan Pulau Pinang. Sedih kerana tidak tahu bila lagi aku akan sampai ke pulau ini.Dari Jelebu ke Pulau Pinang bukan dekat. Aku gembira juga kerana berjaya sampai ke Pulau Pinang yang selama ini aku hanya mendengar namanya saja.Keluar dari feri kami mencari jalan besar arah ke utara.Agak susah juga kerana ada banyak simpang. Falsafah aku: “jika sesat jangan malu bertanya.”“Bang… nak gi Kangar ikut jalan mana bang?” Aku bertanya pada Abang Melayu yang sedang berdiri di tepi deretan kedai.“Hang naik apa? Naik bas? Stesen kat feri sana…hang kena pusing.” Mata abang ini memandang ke arah Lee Keong.“Hitch hike, tumpang kereta orang.” Aku memberi penjelasan sambil tangan aku menunjukkan cara aku menahan kereta.“Ooo, hang kena pi Kepala Batas. Cari kat sana arah Sungai Petani, hang kena lalu Aloq Setaq, baru hang sampai Kangak, Perlis. Hang dari mana?” Abang Melayu bertanya dengan loghat utara yang makin pekat.“Dari Seremban.” Jawapan yang aku fikir tidak mungkin menimbulkan banyak persoalan.“Hang ikut jalan ini ke sana, tunggu kat depan sana.” Tangan abang ini memberi arahan.Jauh juga kami menapak hingga berjaya keluar dari kawasan pangkalan feri.Akhirnya sampai ke jalan yang jadi sasaran kami.Aku mencari tempat yang strategik untuk berdiri menunggu kereta.Sebuah jip berhenti. Pemandunya Abang Melayu. Aku berlari untuk membuka pintu.“Nak ke mana?” Abang Melayu sekitar 40-an bertanya.“Kangar, Perlis.” Aku menjawab.“Sampai Sungai Petani.” Belum sempat Abang menghabiskan ayat, aku masuk ke dalam jip. Lee Keong masuk duduk di belakang.“Hang scout ka?” Abang bertanya.“Dulu, sekarang tunggu result exam. Nak gi Kangar.” Aku menerangkan.“Ada apa kat sana?”“Cikgu kami, dulu dia ada ajar kami. Nak gi rumah dia.” Aku bercerita.“Hang kena pi Padang Besak, tengok Siam. Tak jauh dari Kangak.” Abang memberi cadangan.“Depan ni Kedah, lintas sungai kita masuk ke Kedah, jelapang padi. Pengeluar padi, saya ni ada kilang mesin padi. Tu pasai pakai jip. Angkut padi di bendang.” Abang ini orang meniaga.Kami melintas sungai yang tidak besar. Ini sungai sempadan Kedah dengan Pulau Pinang.Aku mula melihat sawah luas terbentang di kiri dan kanan jalan.Belum pernah aku melihat tanah sawah seluas ini. Maka aku faham mengapa Kedah dikenali sebagai Jelapang Padi Malaysia.“Kampung hang ada bendang?” Abang bertanya.“Ada tapi tak luas macam sini.” Aku menjawab sambil menoleh ke belakang melihat Lee Keong sedang memandang ke sawah.“Tak dak Kedah, tak dak beras. Orang Kedah kuat keja bendang, hang nak masuk Sungai Petani atau terus ke Aloq Setaq?. Abang nak masuk Sungai Petani, nak terus jap lagi berhenti.”“Nak terus Aloq Setaq.” Aku menjawab menggunakan loghat utara. Aku menolak pelawaan menyimpang masuk ke Sungai Petani.Abang pemilik kilang mesin padi memberhentikan kami di jalan lurus di tepi sawah.Cuaca agak panas. Tapi kami tak lama menunggu sebuah kereta Pakcik Melayu berhenti.“Aloq Setaq, mai masuk. Hang di luaq panas.” Pakcik Melayu membuka pintu.“Tak jauh ke Aloq Setaq, 30 batu. Sejam kita sampai. Hang nak berhenti tang mana?” Pakcik Melayu bertanya.“Tak tau.” Aku menjawab.Mata aku memandang sawah yang luas terbentang.Padi sudah mula menguning. Aku nampak kepala orang dalam sawah.Badan dilindungi padi. Kemudian kami lalu perkampungan yang bertukar menjadi kawasan pinggir pekan.“Hang ke arah kanan, jalan sikit Pekan Rabu. Depan masjid, abang nak menyimpang ke sana.” Pakcik Melayu memberhentikan kami sambil menunjuk arah jalan.Aku rasa kami diberhentikan di jalan utama. Betul. Kami berjalan ke hadapan terus berjumpa dengan masjid yang cantik.Belum pernah aku melihat masjid secantik ini. Warna kubah hitam dan dinding putih. Aku rasa ini pastilah Masjid Alor Setar.Maklumat pakcik tadi dilupakan. Kami sampai ke jambatan dan kedai-kedai kayu.Lalu kami masuk untuk mencari makan. Warung kedai dinding kayu ini bukan menjual makanan tetapi menjual produk kampung.Kami menapak lagi hingga berjumpa warung bertulis Nasi Kedah. Aku tak tahu apa itu Nasi Kedah.Aku dan Lee Keong makan nasi campur ikan kembung dan sayur tauge dengan air sejuk.Makanan kami berdua serupa. Bila kami nak bayar harga pun sama 85 sen.Makcik tuan punya warung memandang muka aku kemudian memandang muka Lee Keong.“Hang adik beradik?” Soalan yang pertama kali aku dengar.Soalan ini tak masuk akal. Mustahil dia tak kenal aku budak Melayu dan Lee Keong budak Cina. Tetapi mungkin kerana makanan kami sama.Makcik Warung ini tidak faham. Malah ramai yang belum pernah berhitch hiking tak faham tentangnya.Bukan saja tumpang kereta orang. Tuan empunya kereta ini juga tidak dikenali.Beban yang amat berat ketika aku hitch hiking tahun 1968 bukan beg sandang dan khemah, tetapi dompet kosong.Dompet aku makin sehari makin bertambah ringan. Kerana itu apa yang kami beli dan makan kami jaga betul-betul.Kami tidak berjalan dengan modal yang besar.Kami ke jalan besar mengarah ke Kangar. Hari makin panas.Di kiri kanan jalan sawah padi. Aku ingat lagi ketika menunggu kereta aku lihat di sebelah jalan ada aliran air.Besar dari longkang dan tidak laju seperti air sungai. Aku rasa ini ialah sebahagian daripada parit air untuk ke sawah.Bila aku perhatikan aku nampak banyak anak ikan berwarna hitam. Apakah ini anak ikan sembilang atau anak berudu.Aku khusyuk memerhatikan anak anak ikan dalam parit tepi bendang.Kereta berhenti. Kereta berwarna hitam yang agak tua. Pemandu Pakcik Melayu lagi. Dari pakaian pakcik ini, dia bukan pegawai kerajaan atau guru.“Saya nak pergi atas sikit pada Jitra… nak ambil padi.”Pakcik ini sah seorang petani. Tapi dia memiliki kereta.Kalau di Jelebu tidak ada petani atau penoreh getah yang memiliki kereta.Dalam kepala aku pakcik ini pasti seorang petani yang kaya.“Di sini, kami dah lama tanam dua kali setahun. Masa rehat tak banyak, tapi ada dapat tambahan.” Pakcik ini petani moden.Di Jelebu kami menanam padi sekali setahun. Sekarang aku faham mengapa Kedah menjadi Jelapang Padi Malaysia.Kami melintas Jitra. Beberapa batu keluar dari Jitra, pakcik memberhentikan kereta.“Sampai sini, jalan depan turus Kangak. Tak perlu belok belok, kalau hang nak tengok bendang. Ikut sama masuk dalam sawah.” Ajakan pakcik kami tolak.Pakcik masuk ke jalan kecil dalam sawah. Kami di tepi jalan raya. Kiri kanan sekeliling kami sawah padi.Kami menapak. Hari makin panas. Kami cuba mencari pokok untuk berteduh.Botol air aku sudah kosong.Ini panas sawah sama macam panas laut. Tidak ada tempat nak berlindung.Kami perlu air. Sambil berjalan mata aku mencari-cari kalau ternampak rumah orang.Aku ternampak orang dalam sawah.“Wait here, aku gi tanya paip air.” Aku minta Lee Keong menunggu.Aku masuk ke dalam bendang mencari sosok yang aku nampak tadi.Bila ternampak aku bersuara.“Bang, pakcik boleh tumpang tanya? Ada paip air di sini.” Aku bersuara dengan kuat kerana pakcik ini sedang membongkok memotong rumput.“Ha, apa? Apa hang mau?” Jawapan sampai.Sosok bangun dari membongkok. Aku melihat jelas sosok ini sudah berumur. Memakai kain sarung diikat sampai ke lutut, berbaju singlet dan kain menutup kepala.“Pakcik, ada paip air dekat sini? Nak cari air.” Aku bersuara kuat kerana mungkin pakcik ini kurang pendengaran.“Hang cari pili? Tak dak pili kat sini no. Hang dari mana? Cari apa kat bendang?” Pakcik tua bertanya.“Cari paip air, kami nak ke Kangar.” Aku menjawab sambil menunjukan botol air aku.“Bendang tak dak pili. Ayak tak da, hang kena jalan ada surau. San ada pili.” Pakcik cuba memberi tahu sesuatu.Aku tak faham apa itu pili. Yang aku cari paip air.Loghat pakcik ini lagi tebal lagi susah untuk aku faham.“Depan ada surau, ada ayak pili.” Sekali lagi dia menyebut pili.Kemudian pakcik ini meledakkan pertanyaan bagaikan bom untuk aku.“Hang tak mengaji ka?” Soalan meletup dari pakcik tua.Aku tergamam. Mana orang tua ini tahu aku tidak mengaji.Memang betul aku dah lama meninggalkan kelas mengaji di Surau Cikgu Omar.“Terima kasih pakcik.” Aku mengundur tanpa memberi jawapan kenapa aku tidak lagi mengaji.“No water here…. tak da paip kat sini.” Aku menerangkan apa yang aku dengar dari pakcik tua.Kereta berhenti. Kami berkejar ke hadapan. Hal dahaga dilupakan.Pemandu pemuda Cina yang nak ke Kangar, Perlis.“How long have you been hitch hiking?” Soalan dari sosok yang tahu apa itu hitch hiking.“Almost three weeks.” Lee Keong dari belakang menjawab.“Both, same school.”“Same class, waiting for form five results.” Aku menerangkan.“Where are you staying in Kangar?”“Want to visit our history teacher, she lived at Jalan Pegawai.” Aku memberikan alamat Mrs Ali.“I know that street. I’ll drop you there.”Kami masuk ke pekan Kangar. Pekan ini besar sedikit dari pekan Kuala Klawang. Kami nampak Sekolah Menengah Derma. Sekolah baru untuk Mrs Ali.Pemuda Cina ini membawa kami ke Jalan Pegawai.Kami berterima kasih. Sebelum bergerak pemuda Cina ini berkata: “Make sure you visit Padang Besar.”Pintu dibuka bukan oleh Mrs Ali tetapi Azahar yang muncul. Aku kenal baik si Azahar ini.Kami tinggal seasrama di Sekolah Menengah Undang Jelebu (SMUJ). Dia tingkatan lima aku tingkatan empat. Dia anak buah kepada Mister Ali Abu Bakar.“Woit Isam, woit Lee Keong. Sampai juga kau ke sini. Mrs Ali belum pulang lagi, dia ada urusan di luar. Masuk mari masuk.” Azahar dengan gembira mengambil beg sandang kami dan membawa masuk.Malamnya di meja makan kami di raikan oleh Mrs Ali.Mister Ali yang bertugas separa pegawai belia dan juga tentera wataniah bertugas di luar.“Hisham and Lee, I’m happy to see you.” Suara gembira Mrs Ali guru sejarah dan sains kesihatan SMUJ kini menjadi guru di Sekolah Menengah Derma Kangar.Lalu kami bersembang tentang itu dan ini. Tentang Mister Tay di Taiping.Tentang Jelebu dan murid-murid yang ditinggalkan.Sambil makan, sambil bersembang sambil bercerita.“Pili ni apa?” Aku bertanya.“Mana kau jumpa?” Azahar menanya.“Tadi dalam sawah, ada orang tua cakap pili pili pili, aku tak faham loghat Kedah.”“Pili, paip air laaaa.” Azahar ketawa dan Mrs Ali tersenyum.“Which old man?” Mrs Ali bertanya.“Tadi. I was scared dia tahu aku tak mengaji. Mana dia tahu aku tak mengaji?” Aku mencari penjelasan.“We were looking for air paip.” Lee Keong menambah.“Tak mengaji? Memang hang tak mengaji, di utara, mengaji ertinya sekolah. Kat Jelebu mengaji baca Quran.” Azahar yang sudah fasih dengan loghat utara cuba bercakap seperti orang utara.“Ayaq hang tau? Nyok hang tau?” Azahar terus ketawa mengejek bahasa utara. Mrs Ali hanya tersenyum.Lepas makan Azahar datang ke bilik tidur kami. Dia menghisap rokok. Mungkin dia tak mahu Mrs Ali mengetahui yang dia merokok.“Kangar ni tak da apa-apa. Pergi Padang Besar tengok pekan Siam, aku dah selalu pergi. Naik bas tak sampai sejam dah sampai.” Azahar menjadi pemandu pelancong.“Ada apa di Padang Besar? What to see?” Lee Keong bertanya.“Pekan Siam.” Azahar menjelaskan.“Boleh masuk? Takde pasport tak kena tangkap?” Aku bertanya.Malam itu di atas bantal sebelum lelap aku terbayang pekan koboi Padang Besar.Abang di Kedah beri cadangan lawat Padang Besar.Pemuda Cina beri cadangan yang sama.Azahar sendiri dah pernah sampai ke Padang Besar.Alang-alang dah sampai Kangar tak mencuba menyeludup lintas sempadan tak cukup syarat berjalan.


1MDB akan mohon perintah penyampaian ganti serah saman terhadap Jho Low, 5 individu

1Malaysia Development Berhad (1MDB) akan memfailkan permohonan untuk mendapatkan perintah penyampaian ganti bagi menyerahkan writ saman AS$3.7837 bilion kepada ahli perniagaan dalam buruan Low Taek Jho atau Jho Low, ahli keluarga dan rakan sekutunya.Peguam K. Siva Kumar yang mewakili 1MDB berkata pihaknya telah memaklumkan kepada mahkamah bahawa permohonan itu akan difailkan di Mahkamah Tinggi minggu ini berikutan writ saman masih belum dapat diserahkan kepada kesemua defendan secara peribadi kerana mereka tidak berada di alamat terakhir masing-masing.“Mahkamah kemudian menetapkan pengurusan kes selanjutnya pada 6 Oktober ini,” katanya ketika dihubungi pemberita melalui aplikasi WhatsApp selepas pengurusan kes di hadapan timbalan pendaftar Mahkamah Tinggi Nor Afidah Idris semalam.Penyampaian ganti adalah untuk menyampaikan dokumen dalam litigasi awam dalam bentuk surat, iklan atau sebarang kaedah lain yang membolehkan prosiding mendapat perhatian pihak defendan oleh kerana penyampaian dokumen secara peribadi tidak dapat dilakukan.Pada 7 Mei lepas, 1MDB dan empat anak syarikatnya, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited yang sebelum ini dikenali sebagai 1MDB Global Investments Limited, memfailkan saman terhadap Jho Low, ayah dan ibunya Larry Low Hock Peng dan Goh Gaik Ewe, kakaknya May Lin, adik lelakinya Taek Szen serta rakan sekutunya Eric Tan Kim Loong.Berdasarkan writ itu, 1MDB menuntut AS$661 juta daripada Aho Low dan masing-masing AS$41 juta, AS$397 juta, AS$608 juta dan AS$1.9 bilion daripada Jho Low dan Tan serta AS$325 juta daripada Jho Low dan ayahnya.1MDB Global Investments Limited pula menuntut AS$630 juta daripada Hock Peng, Jho Low dan Tan serta AS$2 juta daripada Taek Szen, Jho Low dan Tan.Plaintif turut menuntut AS$3.5 juta dripped May Lin and Jho Low serta AS$1.695 juta daripada Goh, Jho Low dan Tan berhubung pembelian barang kemas serta keuntungan rahsia selain AS$25.5 juta daripada Jho Low, Tan, Hock Peng dan Taek Szen.Penyataan tuntutan plaintif mendakwa mereka dimanipulasi oleh sekumpulan individu termasuk Najib Razak dan Jho Low untuk memfasilitasikan penipuan yang berskala besar dan berjangka panjang, menyebabkan berbilion-bilion ringgit dilesapkan.“Semasa melaksanakan penipuan tersebut, pelbagai pecah amanah dan pelanggaran tugas fidusiari telah dilakukan oleh Najib, ahli-ahli lembaga pengarah dan pasukan pengurusan kanan plaintif-plaintif.“Dana dan aset kesemua plaintif yang telah dipindah kepada defendan-defendan telah dilesapkan dengan pengetahuan kesemua defendan secara pecah amanah dan pelanggaran tugas fidusiari,” menurut penyataan tuntutan itu.Plaintif mendakwa Najib telah menyalahgunakan kuasa dan kedudukan beliau untuk melindungi dirinya serta menyembunyikan penipuan terhadap mereka antara lain bagi menghalang usaha menyiasat dan membongkarkan bukti berkaitan penipuan serta salah laku terhadap plaintif di Malaysia.


Selepas Najib tarik diri, Anwar arah ahli Parlimen PH sokong Belanjawan 2021

Arahan saat akhir diberikan Ketua Pembangkang Anwar Ibrahim kepada pemimpin Pakatan Harapan (PH) menyebabkan ahli-ahli Parlimen PKR dan DAP tidak meminta undi belah bahagi sehingga menyebabkan Belanjawan 2021 diluluskan dengan mudah hari ini.Sumber PKR memberitahu MalaysiaNow Ketua Whip PKR Johari Abdul yang juga ahli Parlimen Sungai Petani diberikan tugas menyampaikan arahan itu.“Arahan disampaikan melalui mulut ke mulut. Malangnya tidak semua orang terima arahan itu,” kata sumber itu.Difahamkan, Anwar mengeluarkan arahan itu kepada ahli-ahli Parlimen PH selepas bekas perdana menteri, Najib Razak menarik diri daripada percubaan untuk menggagalkan Belanjawan 2021.Bagaimanapun Anwar kemudian memberitahu wartawan keputusan untuk tidak serta dalam undi itu bukan disebabkan pihaknya tidak mempunyai angka mencukupi.Beliau juga mendakwa Speaker Dewan Rakyat Azhar Azizan Harun secara jelas “berat sebelah”, dengan mengatakan ahli Parlimen tidak diberi peluang untuk membahas ketika Menteri Kewangan Tengku Zafrul Aziz membuat ucapan penggulungan.Semasa membahaskan Belanjawan 2021 dua minggu lalu, kenyataan Najib senada dengan Anwar, mengatakan undinya hanya diberikan dengan syarat pindaan dilakukan terhadap belanjawan.Sebelum ini terdapat spekulasi Najib dan sekurang-kurangnya empat lagi ahli Parlimen Umno akan menolak Belanjawan 2021.“Arahan disampaikan melalui mulut ke mulut. Malangnya tidak semua orang terima arahan itu,” kata sumber itu.Selepas selesai ucapan penggulungan menteri kewangan hari ini, speaker Dewan Rakyat memberikan peluang kepada ahli Parlimen yang mahukan undi belah bahagi untuk berdiri.Hanya 13 berdiri, kurang dua ahli Parlimen diperlukan mengikut syarat undi belah bahagi dijalankan.Mengikut undi belah bahagi, semua ahli Parlimen mestilah mengundi sebelum belanjawan boleh diluluskan.Semakan mendapati ahli Parlimen Amanah kecuali dua pemimpin tertingginya, presiden Mohamad Sabu dan timbalan presiden Salahuddin Ayub berdiri untuk meminta undi belah bahagi.Ahli Parlimen Amanah yang bangun disertai Dr Mahathir Mohamad dan tiga lagi ahli Parlimen Pejuang.Orang kuat Mat Sabu, Abu Bakar Mohd Rashid mengatakan presiden Amanah sudah bangun tetapi Setiausaha Agung DAP Lim Guan Eng menghentikannya.“Tapi Guan Eng tarik tangan dia. Dia pun duduk. Bila Salahuddin tengok Mat duduk, dia pun tak jadi bangkit,” kata Abu Bakar kepada MalaysiaNow dan ditulis di akaun Facebooknya.Kemarahan dalam PHSementara penyokong PH marah dengan pemimpin tertinggi mereka di media sosial kerana tidak mahukan undi belah bahagi.“Penjelasan sedang disediakan. Kita perlu jelaskan kepada rakyat,” tulis setiausaha politik kepada Lim Kit Siang, Syahredzan Johan di Twitter.“Saya tahu apa berlaku tetapi tidak tahu mengapa ia berlaku. Maaf kawan-kawan,” tambahnya.“Jangan buang masa beri penjelasan kerana saya tidak akan buang masa untuk baca,” kata seorang penyokong PH sebagai balasan kepada ciapan Syahredzan. “Pembangkang tak boleh dapat 15 orang pun untuk berdiri. Apa yang rakyat boleh harapkan?”Seorang pegawai kepada bekas timbalan menteri, Izmil Amri membuat ciapan secara sinis dipercayai mensasarkan penyokong Anwar yang mendakwa presiden PKR itu mempunyai sokongan kuat untuk menjatuhkan kerajaan.“Formidable lah sangat,” tulis Izmil.Pengundian belanjawan hari ini ditunggu-tunggu kerana kegagalan mendapatkan sokongan majoriti akan menyebabkan kerajaan pimpinan Muhyiddin Yassin tumbang dan pilhan raya umum mengejut di musim pandemik.


Exco Selangor mohon maaf selepas perbalahan dengan Khairy berhubung bekalan vaksin

Exco Kesihatan Selangor Dr Siti Mariah Mahmud hari ini memohon maaf kepada Khairy Jamaluddin susulan perbalahan mereka berhubung bekalan vaksin di negeri itu, mengatakan beliau diberitahu dalam mesyuarat Badak Bertindak Imunisasi Covid-19 (CITF) bahawa Selangor akan menerima sejumlah empat juta dos vaksin bagi bulan Julai.“Saya menghadiri mesyuarat CITF pusat pagi ini,” katanya dalam sebuah ciapan Twitter.“Selangor akan dapat 4,008,710 dos vaksin untuk bulan Julai. Bekalan yang tertinggi. Terima kasih YB Menteri,” tambahnya.“Saya akan hadiri mesyuarat bersama In sya Allah tanpa gagal. Alhamdulillah. Your nose tak panjang, minta maaf dunia akhirat”Sebelum ini, Siti Mariah berkata Selangor tidak menerima bekalan vaksin yang cukup dan mendakwa kapasiti vaksinasi di negeri itu mencapai 87,616.Beliau turut berkata jika tidak ada bekalan tambahan diberikan, beberapa PPV di negeri itu mungkin akan ditutup.Bagaimanapun, Khairy yang merupakan penyelaras Program Imunisasi Covid-19 Kebangsaan berkata beliau dimaklumkan oleh menteri besar Selangor bahawa kapasiti vaksinasi harian Selangor pada Jun adalah sebanyak 40,000.“Kami bekalkan vaksin mengikut kapasiti negeri. Saya tak pasti dari mana exco dapat angka 80,000 itu,” katanya dalam sidang media semalam.Beliau turut menggesa supaya negeri itu meningkatkan kadar vaksinasinya, mengatakan hanya Selangor sahaja yang masih berada di tahap bawah 80% dalam penggunaan vaksin ketika ini.


Perang global Covid-19 masih jauh selepas 5 juta kes baru dicatatkan dalam seminggu

Hanya lima buah negara yang sudah melaksanakan pemvaksinan Covid-19 mencapai kadar inokulasi lebih daripada 5% penduduk mereka setakat ini, menurut data yang dikeluarkan oleh kumpulan penyelidikan global Our World in Data.Ini menunjukkan sasaran untuk mencapai imuniti kelompok pendemik Covid-19 masih jauh ketinggalan dengan kadar jangkitan global setiap hari kira-kira lima juta orang.Data yang dikumpul dari 51 buah negara menunjukkan 17 juta orang diinokulasi sejak beberapa minggu lalu, dengan Israel dan Emiriah Arab Bersatu, masing-masing melibatkan hampir sembilan juta penduduk, menjadikan mereka berada di depan negara-negara lain.“Ia umpama satu perlumbaan antara jangkitan dan suntikan,” kata majalah kewangan The Economist. “Jika begitu, jangkitan masih menang.”“Macam-macam boleh berlaku pada bulan-bulan akan datang sebelum semua negara mencapai imuniti untuk mengekang penularan virus,” katanya.“Sementara itu, ramai akan bergantung kepada kejayaan kerajaan masing-masing melaksanakan perintah kawalan pergerakan.”Malaysia antara negara yang masih menunggu ketibaan kumpulan pertama vaksinnya, ketika lonjakan kes Covid-19 terus meningkat menyaksikan jangkitan harian melepasi angka 4,000 bulan ini.“Ia umpama satu perlumbaan antara jangkitan dan suntikan,” kata majalah kewangan The Economist. “Jika begitu, jangkitan masih menang.”Pihak berkuasa kesihatan tidak lama lagi akan membuka pendaftaran suntikan vaksin, dengan sasaran sebanyak 70% imuniti kelompok membabitkan 23 juta rakyat negara ini.Malaysia menempah sebanyak 25 juta dos vaksin Pfizer, dan separuh daripadanya akan tiba pada akhir Februari.Tetapi, peningkatan mendadak dalam kes harian memaksa kerajaan mengumumkan langkah lebih ketat dengan melaksanakan Perintah Kawalan Pergerakan (PKP).Sementara itu, The Economist mengatakan pengunaan pelitup muka dan kaedah bukan perubatan, akan menjadi langkah utama mencegah penularan Covid-19 sehingga bilangan orang yang disuntik vaksin mencukupi bagi mencapai jumlah imuniti kelompok.Berbilion-bilion penduduk seluruh dunia masih menunggu untuk mendapatkan suntikan, ia mungkin memakan masa sebelum vaksin menunjukkan kesan.Terdapat juga masalah lain daripada strain baru virus Covid-19 yang dikesan di beberapa negara seperti United Kingdom (UK) dan Afrika Selatan.Semalam, Pertubuhan Kesihatan Sedunia (WHO) mengatakan strain koronavirus UK, yang turut dikenali B117, dikesan sekurang-kurangnya di 60 buah negara, berbanding 10 negara pada minggu sebelumnya.WHO menganggarkan strain B117, yang pertama kali dikesan pada pertengahan Disember, 50% hingga 70% lebih mudah dijangkiti daripada virus asal.Strain Afrika Selatan, turut dikatakan mudah menjangkiti berbanding virus asal dilaporkan di 23 negara dan wilayah.Walaupun mudah menjangkiti, bagaimanapun kedua-dua varian itu dianggap tidak merbahaya.Namun, di sebalik kemunculan pelbagai jenis vaksin, kebanyakan negara masih bergelut untuk melaksanakan program inokulasi mereka.Kelewatan itu disebabkan masalah logistik termasuk kekurangan penghantaran bekalan vaksin BioNTech / Pfizer.Sentimen anti vaksin dan keraguan turut memainkan peranan terutama di negara-negara seperti Perancis.Di Malaysia, tinjauan kerajaan baru-baru ini lebih daripada 200,000 orang menunjukkan bahawa 67% setuju untuk diberi vaksin terhadap Covid-19, yang mempercayai keberkesanannya.Sebanyak 17% tidak pasti, manakala 16% lagi menolak daripada menerima vaksin itu.


Itali alami kemarau paling teruk sejak 1800

Itali mengalami kemarau paling teruk sejak 1800 susulan panas melampau dan kekurangan hujan pada tahun ini, menurut Pusat Penyelidikan Kebangsaan Itali pada Selasa.
Rekod tahun ini berkaitan dengan purata suhu dan bacaan suhu tinggi, manakala suhu rendah direkodkan pada 2018, kata pakar klimatologi Pusat Bernardo Gozzini.
Sementara itu, suhu di seluruh negara dijangka meningkat lima hingga enam darjah Celsius melebihi purata pada malam tahun baru, lapor Agensi Anadolu.
Musim kemarau telah menyebabkan kerugian €6 bilion (AS$6.4 bilion), terutamanya dalam sektor pertanian, menurut Coldiretti iaitu organisasi petani terbesar di peringkat Eropah dan dianggotai 1.5 juta ahli.


Nicky Liow mengaku tidak bersalah terlibat aktiviti gubah wang haram lebih RM36 juta

Ahli perniagaan Nicky Liow Soon Hee mengaku tidak bersalah di Mahkamah Sesyen hari ini atas 26 pertuduhan terlibat dalam aktiviti pengubahan dan memiliki wang haram bernilai lebih RM36 juta sejak 2016 hingga tahun lepas.Bagi pertuduhan pertama hingga ke 24, Liow, 34, dan tiga buah syarikat yang dikaitkan dengannya didakwa secara langsung melibatkan diri dalam transaksi daripada aktiviti wang haram lebih RM33.7 juta di bawah perenggan 4(1) (a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001) yang boleh dihukum bawah subseksyen 4(1) akta yang sama.Bagi dua lagi pertuduhan, dia didakwa memiliki wang hasil daripada aktiviti sama membabitkan lebih RM2.29 juta dibawah perenggan 4(1) (b) AMLATFPUAA 2001 yang boleh dihukum bawah subseksyen 4(1) akta yang sama.Kesemua perbuatan tersebut didakwa dilakukan di dua buah bank di Bandar Puteri Puchong dan Bandar Ampang sekitar 2016 hingga 2021.Jika sabit kesalahan, tertuduh boleh dipenjarakan maksimum 15 tahun dan didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu, pada masa kesalahan dilakukan atau RM5 juta, yang mana yang lebih tinggi.Pendakwaan dikendalikan timbalan pendakwa raya Noor Zalizan Lazarous, Rozaliana Zakaria dan Syafinas Shabudin manakala tertuduh diwakili peguam Rajpal Singh, Jay Moy Wei Jiun dan Mardhiyah Siraj.Zalizan memohon mahkamah mengenakan wang jaminan sebanyak RM3.6 juta dengan dua orang penjamin dan tertuduh perlu melapor diri di Jabatan Siasatan Jenayah Komersil Bukit Aman selain menyerahkan pasport kepada mahkamah.Rajpal memohon agar wang jaminan dikurangkan kepada bawah RM1 juta.Hakim Helina Sulaiman membenarkan tertuduh diikat jamin RM1 juta yang dibayar secara ansuran pada hari ini dan esok, dengan dua orang penjamin, melapor diri di Jabatan Siasatan Jenayah Komersil Bukit Aman setiap dua kali sebulan dan pasport diserahkan kepada mahkamah.Kes disebut semula pada 26 Mei depan.


Najib terus gesa kerajaan benarkan pengeluaran simpanan KWSP

Bekas perdana menteri Najib Razak hari ini sekali lagi menggesa kerajaan untuk benarkan pengeluaran simpanan Kumpulan Wang Simpanan Persaraan (KWSP), mengatakan ia adalah demi memenuhi permintaan rakyat.Berucap pada perbahasan sidang Dewan Rakyat hari ini, Najib berkata ini adalah kali keempat beliau membuat gesaan tersebut. “Siapa hendak claim kredit (mendapat nama) tak kisahlah. “Asalkan permintaan pengeluaran kali terakhir ini, yang sangat diharapkan oleh rakyat dapat dipenuhi kerajaan dengan segera,” katanya seperti dilaporkan Bernama. Najib adalah antara yang lantang mendesak kerajaan supaya membenarkan pencarum mengeluarkan simpanan mereka dari KWSP walaupun ahli ekonomi dan badan itu mengatakan simpanan pencarum sudah semakin terhad selepas pengeluaran sepanjang pandemik Covid-19.Pada Disember, KWSP berkata walaupun caruman boleh dikeluarkan sepanjang sekatan pergerakan bagi membendung wabak, namun ia tidak boleh dilaksanakan kerana terikat dengan undang-undang yang memberikan panduan bagaimana caruman pencarum diuruskan.“Skala dan kesan pandemik Covid-19 yang tidak dijangka serta kejadian bencana alam baru-baru ini menolak perlindungan sosial semasa negara ke tahap maksima, dan pendekatan menggunakan simpanan KWSP untuk keperluan kecemasan pastinya akan memberikan impak yang teruk tatkala ahli sedang berhadapan dengan ketidakcukupan wang simpanan persaraan, ditambah lagi dengan ketidaktentuan lain seperti peningkatan kos penjagaan kesihatan,” kata KWSP.Gesaan Najib supaya rakyat dibenarkan untuk melakukan “pengeluaran kali terakhir” dibangkitkan semula ketika banjir melanda Kelantan dan Terengganu, selepas sebelum ini menyasarkan serangannya terhadap Menteri Kewangan Tengku Zafrul Aziz yang menolak untuk membenarkan pengeluaran simpanan KWSP ketika bencana alam itu melanda beberapa negera akhir tahun lalu. “Usahlah dengar nasihat menteri kewangan ketinggalan zaman PN,” katanya, merujuk kerajaan Perikatan Nasional.“Dengarlah rintihan rakyat. Last sekali pengeluaran khas. Lepas itu, fokus untuk bina balik simpanan pendeposit baki rendah dalam KWSP. Banyak caranya,” kata NajibDalam ucapannya hari ini, Najib turut berkata beliau menerima permintaan pengikutnya di media sosial yang mahu isu pengeluaran i-Citra dibangkitkan dalam perbahasan Dewan Rakyat. Tahun lalu, kerajaan memperkenalkan beberapa inisiatif seperti i-Lestari, i-Sinar dan i-Citra yang membenarkan pencarum KWSP mengeluarkan simpanan mereka.Namun pada Disember, KWSP berkata langkah tersebut menyebabkan penyusutan sebanyak RM101 bilion melibatkan 6.1 juta pencarum, di mana ia menyebabkan ramai daripada mereka hanya mempunyai baki simpanan kurang dari RM10,000, sementara 2.6 juta lagi pencarum kini memiliki simpanan kurang dari RM1,000.


WHO beri amaran wabak cacar monyet mungkin tidak dapat dibendung

Pertubuhan Kesihatan Sedunia (WHO) tidak yakin penularan virus cacar monyet dapat dibendung sepenuhnya pada ketika ini, kata Pengarah WHO Eropah, Hans Kluge pada Selasa.“Kami tidak pasti sama ada kami dapat membendung penularan wabak itu sepenuhnya.“Oleh itu, perlu dipastikan bahawa kontak rapat perlu dikurangkan, tindakan berkesan dalam kalangan komuniti, pengasingan kes ketika tempoh penularan, pemantauan dan pengesanan kontak rapat.“Setakat ini, cacar monyet tidak memerlukan langkah pencegahan sama seperti pandemik Covid-19 kerana virus itu tidak merebak melalui cara yang sama.“Bagaimanapun, potensi penularan virus itu adalah tinggi,” kata Kluge dalam satu kenyataan.Beratus-ratus kes cacar monyet telah direkodkan di Eropah, Australia, dan Amerika Syarikat.Pegawai perubatan masih belum mengenal pasti cara jangkitan itu merebak memandangkan wabak itu adalah endemik di negara-negara Afrika dan majoriti yang dijangkiti tidak mempunyai sebarang hubungan dengan rakyat Afrika mahupun pergi ke sana, lapor Sputnik.Menurut WHO, majoriti kes direkodkan adalah dalam kalangan gay dan biseksual.


Sorry.